
direktoriaus 2025 m. birželio 25 d.
įsakymu Nr. V1-17

JOSVAINIŲ SOCIALINIO IR UGDYMO CENTRO 
IKIMOKYKLINIO UGDYMO PROGRAMA

I SKYRIUS
BENDROSIOS NUOSTATOS

1.1. Požiūris į vaiką ir jo ugdymą

	Mūsų darželis yra moderni ir nuolat tobulėjanti ugdymo įstaiga, atvira pokyčiams, visuomenei bei Europos kultūrai. Tai inovatyvi aplinka, kurioje dera tradicijos ir naujausios ugdymo inovacijos, o aukštos kvalifikacijos specialistai sudaro sąlygas augti kūrybingoms, atsakingoms, atviroms ir ateičiai pasiruošusioms asmenybėms. Mūsų tikslas – ne lygintis su kitais, o nuolat tobulėti ir tapti geresne savo pačių versija.
	Darželis atviras ikimokyklinio ir priešmokyklinio amžiaus vaikams nuo 2 iki 6/7 metų, gyvenantiems Josvainių miestelyje ir aplinkiniuose kaimuose. Vaikams, susiduriantiems su ugdymo(si) iššūkiais, padeda logopedas ir mokinio padėjėjas.
	Didelį dėmesį skiriame sveikos gyvensenos ugdymui, fizinei sveikatai bei emocinių ir socialinių kompetencijų stiprinimui. Siekdami padėti vaikams geriau susidoroti su socialiniais ir emociniais sunkumais, skatinti pozityvų elgesį bei geresnę emocinę savijautą, įgyvendiname tarptautinę socialinių ir emocinių sunkumų įveikimo programą „Zipio draugai“. Planuojame įgyvendinti socialinių emocinių įgūdžių programą „Kimochis“.
	Savo unikalų ugdymo modelį kuriame per prioritetines veiklos kryptis:
· kultūrinių dialogų skatinimas, kuris ugdo vaikų atvirumą, toleranciją, empatiją, socialinius įgūdžius ir gebėjimą konstruktyviai bendrauti su skirtingos kultūrinės aplinkos žmonėmis.
· sveikos gyvensenos ugdymas – vaikų fizinės, emocinės ir psichinės sveikatos stiprinimas, sveikos mitybos, aktyvaus gyvenimo būdo skatinimas.
· STEAM sričių (gamtamokslinio, technologinio, inžinerinio, meninio ir matematinio) ankstyvasis ugdymas, integruojamas per kasdienę veiklą, žaidimus ir projektus;
	Išsiskiriame pozityvia atmosfera, nuolat diegiamomis ugdymo naujovėmis, turtinga gamtine ir edukacine aplinka bei profesionalia, motyvuota komanda. Siekiame, kad kiekvienas vaikas jaustųsi laukiamas, sulauktų individualaus dėmesio, palaikymo ir visapusiško ugdymo, taikant šiuolaikines strategijas ir veiksmingus ugdymo metodus.
	Mūsų darželis remiasi įvairiomis vaikų raidos ir ugdymo teorijomis bei holistine praktika, kur ugdymas ir priežiūra neatsiejami. Ikimokyklinio ugdymo programa grindžiama konstruktyvizmo, sociokultūrine ir socialine kognityvine teorijomis:
· Konstruktyvizmo teorija skatina vaiką aktyviai mokytis ir pačiam konstruoti savo žinojimą.
· Sociokultūrinė teorija pabrėžia socialinių sąveikų svarbą ugdymuisi.
· Socialinė kognityvinė teorija akcentuoja vaikų gebėjimą suvokti pasaulį per sąveiką su aplinka.
	Vadovaudamiesi universalaus dizaino mokymuisi principais, siekiame, kad visi vaikai galėtų sėkmingai dalyvauti ugdymosi procese, šalindami aplinkos barjerus ir pasitelkdami lankstų metodų bei priemonių pasirinkimą. Pripažįstant kiekvieno vaiko unikalumą, ugdymas pritaikomas taip, kad suteiktų visapusišką įtrauktį ir kokybišką ugdymąsi. Mes kuriame aplinką be barjerų, kurioje kiekvienas vaikas gali augti, mokytis ir tobulėti.

1.2. Ugdymą(si) grindžiančios vertybės

	Mūsų vertybės kalba apie tai, kas esame ir kuo siekiame būti. Vertybės padeda mums mokytis kartu ir keliauti per gyvenimą. Vaikų ugdymasis grindžiamas požiūrio į vaiką ir jo ugdymą(si) sąlygotomis vertybėmis: vaiko orumas; bendruomeniškumas, demokratija ir pilietiškumas, kultūrinis tapatumas, lygiateisiškumas ir teisingumas, lygiavertis dalyvavimas, saviraiškos laisvė, vaiko gerovė, pagarba, tolerancija ir atvirumas įvairovei (žr. 1 pav.).

1 pav. Mūsų vertybės

1.3. Vaikai ir jų poreikiai

	Josvainių socialinio ir ugdymo centro darželį lankantys vaikai - miestelio ir kaimo, skirtingos asmeninės patirties, socialinės padėties, kultūros, įvairių unikalių poreikių vaikai nuo 2 iki 7 metų. 
	Pagrindinis visų vaikų poreikis – saugumas. 2–3 metų mažyliai pradeda aktyviai tyrinėti pasaulį. Šiuo amžiaus tarpsniu vaikui gyvybiškai svarbu pačiam atrasti, pasiekti, nuspręsti. Nuo 4 iki 6 metų labiausiai vystosi vaikų iniciatyvumas, todėl jis nori išbandyti naujus dalykų, pažinti, eksperimentuoti, kurti. Darželyje tenkinami ir turtinami kiekvienam vaikui aktualūs poreikiai (žr. 2 pav.): 
· žaidimo poreikis – turėti laisvę, pakankamai laiko, erdvės, žaidimo partnerių ir galimybę per bendrus žaidimus kurti vaikų kultūrą. Pripažįstama žaidimo, kaip savarankiškos vaikų veiklos, nelygstama vertė; 
· saugumo poreikis – jaustis saugiam, gerbiamam, matomam, girdimam, tinkamai globojamam, sulaukti paramos ir pagalbos, kai jos reikia. Ugdant vaikus rūpinamasi ne tik užtikrinti jų saugumą, bet ir juos pačius pagal jų galias įtraukti į rūpinimąsi savo bei kitų saugumu; 
· draugysčių poreikis – jaustis priimamam, jausti bendrumą, lygiavertiškumą su kitais, kitų paramą, artimumą, turėti vieną ar keletą artimesnių draugų. Sukuriama ugdymo(si) aplinka, skatinanti vaikus tyrinėti ir atrasti, kaip būti, gyventi ir veikti drauge; 
· komunikavimo poreikis – dalintis su kitais emocijomis, mintimis, idėjomis žodžiu ir nežodinėmis priemonėmis (mimika, judesiu, piešiniu, muzikos kūriniu ir pan.). Vaikams sudaromos sąlygos išbandyti įvairias komunikavimo su vaikais ir suaugusiaisiais priemones ir atrasti pagarbaus, veiksmingo bendravimo būdus; 
· pažinimo džiaugsmo poreikis – smalsauti, tyrinėti, klausinėti, aiškinti(s), kurti ir išbandyti, džiaugiantis naujais atradimais ir gebėjimu pažinti. Taikydami ugdymo(si) procese įgytas patirtis vaikai kuria ir perkuria savo teorijas apie pasaulį; 
· kūrybinės saviraiškos poreikis – tyrinėti ir atrasti unikalias savo kūrybines galias per įvairias veiklas. Kuriamos ir spontaniškų, ir kryptingų veiklų galimybės, palankios atsiskleisti vaikų interesams, gabumams ir auginti savitą raiškos stilių; 
· unikalūs kiekvieno vaiko poreikiai, tarp jų ir specialieji ugdymosi poreikiai. 

1.4. Tėvų (globėjų) ir vietos bendruomenės poreikiai

Tėvai (globėjai) - svarbiausi vaikų ugdytojai. Jie yra atsakingi už vaiko gerovę, sveikatą ir kokybišką ugdymą, dalyvauja vaiko ugdymo ikimokyklinėse grupėse procese kaip partneriai. Darželio paskirtis – bendradarbiaujant su šeima ugdyti vaiką, atsižvelgiant į tėvų (globėjų) lūkesčius ir vaikų poreikius. Bendravimas ir bendradarbiavimas su šeima grindžiamas abipusiu supratimu ir atsakomybe, geranoriškumu, pagarba, konfidencialumu, pagalba ir dėmesiu. 
Tėvai (globėjai) yra nuolatiniai pagalbininkai ugdymo(si) procese, ugdomosios aplinkos 
kūrime, palaiko tradicijų puoselėjimą, vaikų sveikatos stiprinimą, aktyviai dalyvauja renginiuose, projektuose. Su tėvais (globėjais) tariamasi dėl vaiko ugdymo(si) tikslų, švietimo pagalbos teikimo, vaikų saviraiškos poreikių tenkinimo, atsižvelgiama į jų lūkesčius. Šeimų lūkesčiai ikimokykliniam vaiko ugdymui nevienodi. Vieniems tėvams (globėjams) aktualu, kad vaikas būtų kokybiškai ugdomas, kad būtų plėtojami jo gabumai ir talentai, kiti tėvai iš darželio labiau tikisi meilės vaikui ir geros vaiko savijautos, dar kiti tikisi pagalbos įveikiant vaiko socialines ir pažinimo problemas. Apibendrinus tėvų (globėjų) lūkesčius, ugdymo(si) procese svarbiausia: veikimas situacijose, kupinose žaismingumo, nuotykių, atradimų; asmeninė kiekvieno vaiko ūgtis; teigiamas mikroklimatas; kompetentingi pedagogai; bendradarbiavimas; ugdymosi aplinkos praplėstos už darželio ribų. 
Bendravimui naudojame elektroninį dienyną „Mūsų Darželis“, uždaras grupes socialiniuose tinkluose, elektroninį paštą, susitikimus, individualius pokalbius, atvirų durų dienas ir pan. 

1.5. Regiono ir mokyklos savitumas

	Josvainių miestelis nutolęs nuo Kėdainių miesto 10 km. Jame gyvena apie 1200 gyventojų. Miestelio puošmena - raudonų plytų, neogotikinio stiliaus bažnyčia, pastatyta 1903 m. Miestelyje yra gimnazija, ambulatorija, kultūros, jaunimo, bendruomenės centrai, socialinis ir ugdymo centras, seniūnija, girininkija. Seniūnijoje yra tik viena ikimokyklinio ugdymo įstaiga. Miestelio teritorijoje yra Šušvės upės draustinis.
	Miestelis turi ir kaimui, ir miestui būdingų savybių. Jis yra geroje geografinėje padėtyje, todėl patogus susisiekimas su artimiausiais miestais (Kėdainiais, Kaunu). 
	Įstaigos gyvavimo istoriją galime suskirstyti į du etapus: ikimokyklinė įstaiga ir senelių globos namai iki 2002 m. Nuo 2002 m. šios dvi įstaigos sujungtos ir pavadintos Josvainių socialiniu ir ugdymo centru. 2020 m. buvo įkurti savarankiško gyvenimo namai. Centrą sudaro: 2 ikimokyklinio ugdymo grupės, priešmokyklinio ugdymo grupė, senelių globos namų ir savarankiško gyvenimo namų padaliniai.
	Įstaigą lanko vaikai nuo 2 iki 7 metų. Darželis teikia ikimokyklinio, priešmokyklinio amžiaus vaikų ugdymo, maitinimo, poilsio paslaugas. Darbo laiko trukmė 10 val. (nuo 7.30 iki 17.30 val.). Apie 90 % darželio ugdytinių yra Josvainių miestelio gyventojų vaikai, kiti atvyksta iš aplinkinių kaimų. Vaikams iš kaimų sudarytos sąlygos į darželį atvažiuoti mokykliniu autobusu. 
	Atsižvelgiant į įstaigos savitumą – sveikatingumo kryptį, darželis vykdo bei dalyvauja įvairiuose sveikatinimo ir fizinį aktyvumą skatinančiuose projektuose, iniciatyvose, žaidynėse, akcijose. Nuo 
2023 m. įstaiga įtraukta į Sveikatą stiprinančių mokyklų tinklą. Kiekvieną savaitę staigoje vyksta jogos, sporto treniruotės, kurias veda sertifikuoti treneriai. Sveikatingumo kryptį įgyvendinti padeda bendradarbiavimas su Kėdainių sporto centru, kuris sudaro sąlygas vaikams kiekvieną pavasarį lankyti  baseiną. 
	Mūsų įstaigos ugdymo aplinkai aktualus kultūrinių dialogų kontekstas: vaikai dalyvauja daugialypiuose kultūriniuose kontekstuose, kurių paskirtis – padėti kiekvienam kurti savo individualų tapatumą. Centre vyksta bendros vaikų ir senelių šventės, projektai, pramogos, edukacijos. Ugdytiniai įvairių progų metu aplanko centro gyventojus, dovanoja jiems piešinius, savo šypsenas, juoką, daineles, eilėraščius, spektakliukus. Vaikai mokosi atjausti, suprasti, pradžiuginti senolius.
	Ugdymosi sunkumų ir specialiųjų ugdymosi poreikių turintiems vaikams švietimo pagalbą įstaigoje teikia logopedė individualių ir grupinių užsiėmimų metu. Teikiamos konsultacijos tėvams.
Darželis yra socialiniai partneriai su Kėdainių dailės mokykla. Kartą arba du per savaitę vyksta dailės mokyklos užsiėmimai. Taip pat vykdome bendras veiklas, renginius, projektus su Josvainių gimnazija ir biblioteka.
	Mūsų ugdymo(si) programa praturtinta įvairiomis pedagoginėmis prieigomis. Konstruktyvistine prieiga, kuri akcentuoja vaikų aktyvų mokymąsi patiriant, tyrinėjant ir sprendžiant problemas. Vaikai mokosi patys atrasdami žinias, o mokytojas yra jų mokymosi palydovas, padedantis iškelti klausimus ir rasti atsakymus. Ugdymo procesas grindžiamas patirtinio mokymosi, eksperimentavimo ir individualizuotos veiklos principais. Sociokultūrine prieiga, kuri pabrėžia mokymosi socialinį pobūdį ir bendruomenės reikšmę ugdymo procese. Vaikai mokosi bendraudami su kitais, dalyvaudami bendrose veiklose, žaisdami vaidmenų žaidimus ir bendradarbiaudami. Mokytojo vaidmuo – būti mediatoriumi, kuris padeda vaikams įgyti naujų žinių interaktyviai bendraujant ir patiriant. Integruota teorine prieiga, kuri sujungia konstruktyvizmo, sociokultūrinės ir ekologinės aplinkos teorijų elementus. Vaikai mokosi patirdami, socialiai sąveikaudami ir aktyviai tyrinėdami aplinką. Mokytojai skatina vaikų smalsumą, bendradarbiavimą ir kritinį mąstymą, sudarydami sąlygas individualizuotam mokymosi procesui. Patirtinio ugdymo teorinė prieiga. Tikime, kad vaikai geriausiai mokosi asmeniškai patirdami – šios patirtys leidžia jiems eksperimentuoti, tyrinėti ir atrasti naujus dalykus. Mokytojo vaidmuo – kurti aplinką, kurioje vaikai gali savarankiškai spręsti problemas, ieškoti sprendimų ir reflektuoti savo veiklas. Humanistine ugdymo prieiga, kuri akcentuoja vaiko individualumą, jo emocinę gerovę ir saviraišką. Kiekvienas vaikas yra unikalus, todėl mūsų tikslas – kurti ugdymosi kontekstus jo stipriosioms savybėms skleistis, stiprinti pasitikėjimą savimi ir kurti saugią, pagarbią ugdymo aplinką. „Reggio Emilia“ pedagogikos principais, kurie skatina vaikų kūrybingumą, smalsumą ir savarankišką tyrinėjimą. Vaikai mokosi taikant meninę raišką, eksperimentus ir įvairias išraiškos priemones – piešimą, lipdymą, vaidybą, muziką. Mokytojas – ne žinių perteikėjas, o vaikų ugdymo palydovas, padedantis jiems atrasti atsakymus į rūpimus klausimus.

II SKYRIUS
IKIMOKYKLINIO UGDYMO PRINCIPAI

	Ugdymo principai – tai pagrindinės idėjos, esminiai reikalavimai, padedantys realizuoti ugdymo procesą. Įstaigos ugdymo turinys sudarytas remiantis šiais principais: 

1. Ugdymo(si) ir priežiūros vienovės principas. Ikimokyklinio ugdymo(si) procesas apima ne tik vaikų mokymąsi, bet ir jų kasdienę priežiūrą, o šie du aspektai yra neatskiriami. Kiekvienas vaiko dienos momentas – tiek suplanuota veikla, tiek spontaniški užsiėmimai ar kasdieniai ritualai – tampa ugdymo(si) dalimi. Net tokios paprastos veiklos kaip valgymas, apsirengimas ar poilsis gali praturtinti vaiko patirtį, padėti jam ugdytis savarankiškumą, socialinius įgūdžius ir emocinį intelektą.
2. Vaiko raidos ir ugdymo(si) dermės principas. Kiekvienas vaikas vystosi skirtingu tempu, todėl ugdymo(si) procesas turi būti pritaikytas prie individualių jo poreikių, patirties ir gebėjimų. Svarbu skatinti visapusišką vaiko raidą – ne tik intelektinę, bet ir emocinę, socialinę, fizinę bei kūrybinę. Per įvairias veiklas vaikai mokosi pažinti save, suprasti savo emocijas, bendrauti su aplinkiniais ir tyrinėti pasaulį.
3. Žaismės principas. Žaidimas yra pagrindinė vaikų veikla ir svarbiausias mokymosi būdas. Jis suteikia galimybę tyrinėti, eksperimentuoti, kurti ir fantazuoti. Žaisdamas vaikas ugdo savo mąstymą, emocinį intelektą, bendravimo gebėjimus, lavina vaizduotę ir kūrybiškumą. Žaismingumas padeda mokymosi procesui tapti natūraliu, džiugiu ir prasmingu.
4. Sociokultūrinio kryptingumo principas. Ugdymas(si) grindžiamas pagrindinėmis žmogiškosiomis, tautinėmis ir pilietinėmis vertybėmis. Vaikai supažindinami su savo kultūros tradicijomis, papročiais, mokomi pagarbos įvairių tautybių, religijų ir socialinių grupių žmonėms. Skatinamas atvirumas skirtingoms kalboms ir kultūroms, kad vaikai išmoktų priimti įvairovę ir jaustųsi visaverčiais visuomenės nariais.
5. Integralumo principas. Vaiko raida vyksta kompleksiškai – visos ugdymo(si) sritys tarpusavyje susijusios. Todėl ugdymo(si) procese siekiama, kad žinios, įgūdžiai ir patirtys būtų susieti tarpusavyje, o veiklos – įvairiapusiškos. Pavyzdžiui, dainavimas gali padėti lavinti kalbinius įgūdžius, o piešimas – gerinti smulkiąją motoriką ir kūrybinį mąstymą.
6. Įtraukties principas. Kiekvienas vaikas yra skirtingas, tačiau visi turi teisę į vienodas ugdymosi galimybes. Ugdymo aplinka kuriama taip, kad kiekvienas vaikas, nepaisant jo gebėjimų ar poreikių, jaustųsi priimtas, turėtų galimybę mokytis, gauti reikiamą pagalbą ir patirti sėkmę. Svarbu skatinti tarpusavio supratimą ir palaikymą, kad visi vaikai galėtų augti kartu.
7. Kontekstualumo principas. Vaikai mokosi per patirtį, todėl jų ugdymas(sis) vyksta artimiausioje socialinėje, kultūrinėje, kalbinėje ir gamtinėje aplinkoje. Svarbu, kad ugdymo(si) veiklos būtų prasmingos ir susietos su vaikų gyvenimu – tai padeda jiems lengviau suvokti pasaulį ir įgytas žinias pritaikyti kasdienybėje.
8. Vaiko ir mokytojo bendro veikimo principas. Vaikai aktyviai dalyvauja ugdymo(si) procese, o mokytojas tampa jų partneriu, įsiklausančiu į vaikų poreikius, interesus ir idėjas. Sprendimai dėl veiklų, mokymosi būdų ar ugdymo turinio priimami drauge su vaikais, skatinant jų savarankiškumą ir atsakomybę už savo mokymosi procesą.
9. Lėtojo ugdymo(si), užtikrinančio gilų įsitraukimą, principas. Svarbu leisti vaikui pasinerti į mokymosi procesą be skubėjimo. Kai vaikui suteikiama pakankamai laiko tyrinėti, eksperimentuoti ir atrasti, jis gali geriau suprasti pasaulį, lavinti savo kūrybiškumą, gebėjimą susikaupti ir džiaugtis atradimais. Lėtas mokymasis užtikrina, kad patirtys būtų gilios ir reikšmingos.
10. Reflektyvaus ugdymo(si) principas. Vaikai mokosi ne tik per veiksmą, bet ir per patirties apmąstymą. Mokytojas skatina vaikus aptarti savo veiklas, įsivardyti jausmus, analizuoti rezultatus ir numatyti, ką galima daryti toliau. Taip jie ugdosi kritinį mąstymą, mokosi suprasti savo emocijas ir priimti savarankiškus sprendimus.
11. Šeimos ir mokyklos partnerystės principas. Tėvai ir ugdymo įstaigos darbuotojai yra vaiko ugdymo(si) bendrakūrėjai. Jų bendradarbiavimas pagrįstas pasitikėjimu, dalijimusi atsakomybe ir nuolatiniu ryšiu. Svarbu kurti stiprią, draugišką ir palaikančią bendruomenę, kurioje vaikas jaustųsi saugus ir užtikrintas tiek namuose, tiek ugdymo įstaigoje.

 TIKSLAS, UŽDAVINIAI, UGDYMO(SI) REZULTATAI

Ikimokyklinio ugdymo tikslas – atsižvelgiant į vaikų prigimtines galias, patirtį,
poreikius, šeimos ir bendruomenės susitarimus, kurti lanksčius edukacinius kontekstus, įgalinančius vaikus išsiugdyti pasitikėjimo, rūpinimosi savimi ir kitais, kultūrinio ir socialinio jautrumo, komunikavimo, lankstaus mąstymo, kūrybiškumo, mokėjimo mokytis pradmenis. 
Uždaviniai: 
1. Organizuoti ugdymą derinant kryptingą mokytojo ir spontanišką vaiko veiklą, taikant 
patirtinio mokymo(si) metodus (projektus, tyrinėjimus, eksperimentavimą, pažintines išvykas, diskusijas ir kt.), pripažįstant žaidimą ir kasdienį vaiko gyvenimą grupėje kaip neatsiejamą ugdymo dalį;
2. Sudaryti sąlygas įvairių gebėjimų vaikams dalyvauti bendrose ugdymosi veiklose, pašalinant galimus ugdymosi barjerus; 
3. Lavinti vaikų kūrybiškumą, pasitelkiant piešimą, šokį, dainavimą, pasakojimą, dizainą 
ir įvairias medžiagas, priemones, technologijas bei sukurti tinkamą aplinką kūrybai ir idėjų 
įgyvendinimui; 
4. Skatinti pozityviai bendrauti ir bendradarbiauti su suaugusiaisiais ir vaikais, mokytis 
spręsti kasdienes problemas, atsižvelgti į savo ir kitų ketinimus, veiksmų pasekmes; 
5. Saugoti ir stiprinti vaikų psichikos ir fizinę sveikatą, garantuoti jų saugumą, padėti 
adaptuotis naujoje ugdymo(si) aplinkoje, tenkinti aktyvumo ir judėjimo poreikį.

Vaikų pasiekimų plėtotė, vaikų ugdymo(si) turinys ir veiklos įgyvendinamos pasitelkiant
penkias ikimokyklinio ugdymo(si) sritis: „Mūsų sveikata ir gerovė“, „Aš ir bendruomenė“, „Aš kalbų pasaulyje“, „Tyrinėju ir pažįstu aplinką“, „Kuriu ir išreiškiu“. 
Ikimokyklinio ugdymo(si) rezultatai yra vaikų raidos ir ugdymo(si) procese nuosekliai 
įgyjami bei plėtojami jų pasiekimai: vertybinės nuostatos, žinios bei supratimas ir gebėjimai. Pasiekimai suskirstyti į 18 pasiekimų sričių, kurių visuma laiduoja optimalią vaiko galių ūgtį: kasdienio gyvenimo įgūdžiai; fizinis aktyvumas; emocijų suvokimas ir raiška; savireguliacija ir savikontrolė; savivoka ir savigarba; santykiai su suaugusiaisiais ir bendraamžiais; aplinkos pažinimas; matematinis mąstymas; skaitmeninis sumanumas; kalbų supratimas; kalbinė raiška; estetinis suvokimas; meninė raiška; kūrybiškumas; tyrinėjimas; problemų sprendimas; gebėjimas žaisti; mokėjimas mokytis. 

IV SKYRIUS
 UGDYMO(SI) TURINYS, PROCESAS IR APLINKOS

	Ikimokyklinio ugdymo(si) pagrindas yra grindžiamas visuminiu ugdymu – ugdymo(si) procesas siekia užtikrinti subalansuotą visų 18 pasiekimų sričių pasiekimų plėtotę, atskirų ugdymosi sričių dermę, ugdymo ir ugdymosi procesų balansą; universaliu dizainu mokymuisi – siekiama užtikrinti vaikų skirtybių pripažinimą ir priėmimą, sukuriant sąlygas kiekvienam visavertiškai įsitraukti į bendrą ugdymo(si) procesą; pagrindine vaikų veikla žaidimu ir kita patirtine veikla (pajausti, tyrinėti, kurti, dalintis). Šie elementai sudaro tvirtą pagrindą vaikų visapusiškam ugdymui(si), siekiant harmoningo emocinių, socialinių, fizinių, pažinimo, kalbos ir kūrybos galių vystymosi. 
[image: ]	Ankstyvojo ir ikimokyklinio amžiaus vaikų ugdymo(si) turinys sudarytas remiantis Ikimokyklinio ugdymo programos gairėmis (2023), atskleidžiant plėtojamas vaiko galias (žr. 3 pav.)
per svarbiausias ugdymo(si) sritis ir jas apimančias pasiekimų sritis.
3 pav. Vaiko galių ūgtis

	Atsižvelgiant į vaiko amžių, kiekvienoje ugdymo(si) srityje numatytos pasiekimų sritys, esminiai gebėjimai, vertybinės nuostatos ir pateiktos ugdymo(si) gairės (iš vaiko perspektyvos). Ikimokyklinio ugdymo turinį dėliojame pagal tai, ko norime pasiekti per tam tikrą amžiaus laikotarpį. Lentelėje fiksuojame galutinį siekiamą rezultatą 3 metų ugdytiniams ir 5/6 metų ugdytiniams. Vaikų pasiekimai į grupes jungiami pagal tiksle numatytas vaiko galias, kurios plėtojamos per vaiko raidą skatinančias visuminio ugdymo(si) 5 sritis.
	Didelis dėmesys skiriamas patirtiniam ugdymui, kuris apima vaiko protą, racionalias žinias jo pojūčius bei jausmus, grįstas tyrinėjimais, eksperimentavimu, atradimais, kūryba ir bendradarbiavimu. Vaikas, kaip jaunasis tyrėjas, atradėjas auginamas grupėje ir už jos ribų, skatinant intelektualią, kritinio mąstymo reikalaujančią veiklą ir kiekvieno vaiko asmeninę pažangą.
	Ugdymo procese naudojamos informacinės technologijos žadina vaiko motyvaciją mokytis, patirti, atrasti, plečia mąstymo galimybes. Vaikai tyrinėja ir atranda įvairias technologijų panaudojimo galimybes, įgytą patirtį panaudoja kituose žaidimuose. 
	Ekskursijos ir išvykos praturtina vaikų patirtį, jie susipažįsta su artimiausia gamtine,
socialine ir kultūrine aplinka, mokosi ne tik orientuotis naujoje aplinkoje, bet ir tiesiogiai konstruoja savo žinias, veikdami natūralioje aplinkoje. Ugdymo turinio įgyvendinimas organizuojamas taip, kad atitiktų pagrindinius ir prigimtinius vaiko poreikius, sudarytų galimybę atsiskleisti vaiko individualumui ir savitumui visose ugdymo(si) pasiekimų srityse kurių visuma užtikrintų ugdytinių mokyklinę brandą.


	Ugdymo(si) sritis „Mūsų sveikata ir gerovė“  

	Pasiekimų sritis
	Pasiekimų žingsniai
	Ugdymo(si) gairės (iš vaiko perspektyvos)

	Kasdienio gyvenimo įgūdžiai 
Vertybinė nuostata 
Domisi, kas padeda augti sveikam ir saugiam. 
Esminis gebėjimas 
Esant galimybei renkasi sveikatai palankų maistą, savarankiškai pavalgo, pasirūpina savo kūno švara, prisideda prie aplinkos tvarkos palaikymo. 
	Pirmi-treti vaikų gyvenimo metai: 
Suaugusiojo padedamas ruošia maistą: tepa, laužo, mirko. 
Pradeda tinkamai naudotis stalo įrankiais.  
Suaugusiojo padedamas naudojasi tualetu, prausiasi ir šluostosi veidą, apsirengia ir nusirengia, apsiauna ir nusiauna batus. Padeda į vietą vieną kitą daiktą. 
Pradeda laikytis susitarimų ir saugiai elgtis lauko aikštelėje. 
	► Susipažįsta su sveikatai palankiu maistu 
► Skanauja maistą patiektą estetiškai, 
► Girdint vaisių, daržovių bei kitų maisto produktų pavadinimus, kaupia žodyną 
► Grupės įrengtoje “virtuvėje” žaidžia režisūrinius maisto gaminimo žaidimus 
► Susipažįsta su higienos reikmenimis, ugdosi kūno priežiūros įgūdžius 
► Mokosi laikytis tvarkos, rūšiuoti, 
tvarkyti žaislus 


	
	Ketvirti-šešti vaikų gyvenimo metai:
Aiškinasi, kodėl svarbu valgyti įvairų ir sveiką maistą, iš kur jis atsiranda, ir ką reikia valgyti, kad augtų sveikas. Stengiasi rinktis sveikus maisto produktus. 
Savarankiškai serviruoja stalą, valgo tvarkingai ir susitvarko pavalgęs. 
Taisyklingai 	plauna rankas, apsirengia ir nusirengia pagal oro sąlygas, rūpinasi savo daiktais. 
Laikosi saugaus elgesio taisyklių gatvėje, gamtoje ir su nepažįstamais žmonėmis. 
Atpažįsta tinkamus ir netinkamus prisilietimus. 
Žino, kur kreiptis pagalbos, ir mokosi saugoti save bei kitus.
	► Klauso, aiškinasi, randa atsakymus apie sveiko maisto naudą, sužino, ką valgyti yra naudingiau sveikatai 
► Diskutuoja su draugu kas yra sveika, o kas ne, savo nuomonę argumentuoja 
► Žaidžia vaidmeninius, režisūrinius žaidimus 
► Tyrinėja vaisius ir daržoves, sveria, uosto, pjausto, pavadina, gėrisi estetinius įspūdžiu 
► Tyrinėja, matuoja, žymisi 	išgeriamo 
vandens kiekį 
► Motyvuojamas suaugusiojo pavyzdžio 
laikosi asmens higienos 
► Supranta, kodėl svarbu laikytis asmens higienos 
► Įsitraukia į aplinkos pertvarkymo veiklas, ieško sprendimų, kaip aplinką paversti lengvai tvarkoma, patogia, saugia, maloniai akiai 
► Imasi iniciatyvos pastebint ne vietoje padėtus daiktus, numestą šiukšlę, mokosi šiukšles rūšiuoti 
► Mokosi suprasti saugaus bendravimo taisykles, kreipiasi pagalbos pasiklydus, ištikus nelaimei, patekus į bėdą 
► Aiškinasi, kokie prisilietimai prie jų kūno yra tinkami ir kokie netinkami, mokosi grupėje saugoti asmeninę erdvę 
► Mokosi saugaus elgesio grupėje, gatvėje, miške, prie vandens telkinių įgūdžių, sužino apie daiktus, kurie pavojingi jų sveikatai ir saugumui, laikosi susitartų saugaus elgesio taisyklių 


	Fizinis aktyvumas 
Vertybinė nuostata 
Noriai juda, mėgsta judrią veiklą ir žaidimus. 
Esminis gebėjimas 
Tiksliai ir koordinuotai šliaužia, ropoja, eina, bėga, lipa, išlaiko pusiausvyrą judėdamas, meta, gaudo ir spiria kamuolį, spontaniškai ir tikslingai atlieka kasdienius veiksmus, kuriems būtina akių ir rankos koordinacija bei išlavėjusi smulkioji motorika, derina judesius poroje, grupėje šokdamas ar žaisdamas. 
	Pirmi-treti vaikų gyvenimo metai: 
Pastovi ant vienos kojos (3–4 sekundes).  Tikslingai skirtingu ritmu eina, apeina arba peržengia kliūtis, eina plačia (25– 30 cm) linija. 
Bėga keisdamas kryptį, greitį, neprarasdamas pusiausvyros. 
Laikydamasis lipa ir nulipa laiptais pakaitiniu žingsniu. 
Nušoka nuo laiptelio, atsispirdamas abiem kojomis 1–2 kartus pašoka nuo žemės, peršoka liniją. 
Meta ir gaudo kamuolį abiem rankomis, spiria kamuolį stovėdamas. 
Derina akies ir rankos, abiejų rankų, rankų ir kojų judesius. 
	► Vaikščioja ir išlaiko pusiausvyrą einant sumažinto ploto paviršiumi, įveikiant 
kliūtis, lipant į kalniuką 
► Geba pereiti nuo greito ėjimo prie bėgimo 
► Pradeda lankstyti ranką per riešą, vis tiksliau atliekant judesius 
► Dėlioja daiktus vieną ant kito, užsuka, atsuka, darinėja, naudojasi stalo įrankiais 

	
	Ketvirti-šešti vaikų gyvenimo metai:
Eina, bėga pristatomuoju ar 
pakaitiniu žingsniu, ištvermingas Šoka į tolį, į aukštį. Žaisdamas laisvai koordinuotai juda, orientuojasi erdvėje. 
Dažniausiai vaikščioja, stovi, sėdi taisyklingai. 
Atpažįsta akivaizdžius ženklus, kurie rodo, kad jo kūnui reikia poilsio ar judėjimo. 
Veiksmus su 	smulkiais daiktais atlieka vikriai, tiksliai ir kruopščiai. Tiksliai valdo pieštuką ir žirkles ką nors piešdamas, kirpdamas. 
Kuria įvairias konstrukcijas, sudėtingus statinius išlaikant pusiausvyrą. 
	► Juda spontaniškai su skirtingo dydžio, svorio ar formos priemonėmis 
► Išbando mokytojo demonstruojamus, pačių atrandamus ėjimo ir bėgimo būdus 
► Tobulina koordinaciją, orientaciją erdvėje, vikrumą, greitumą, jėgą žaidžiant su įvairaus dydžio ir sunkumo kamuoliais 
► Inicijuoja ir įsitraukia į inicijuojamus užsiėmimus, fantazuoja, ieško neįprastų pozų, judesiais perteikia pasakų herojų charakterius, gyvūnų, kitų objektų ypatybes 
► Nevaržomai judant, eksperimentuojant išbando savo kūno judėjimo galimybes 
► Saugiai keičia savo kūno pradines padėtis, veikiant ribotame plote pratinasi judėti saugant save ir kitą 
► Žaidžiant komandinius žaidimus, mokosi laikytis taisyklių, laimėti, pralaimėti 
► Lavina rankos judesių tikslumą, akies ir rankos koordinaciją dėliojant, konstruojant, veriant, piešiant ir kt. 

	Savireguliacija ir kontrolė 
Vertybinė nuostata 
Nusiteikęs valdyti dėmesį, emocijų raišką ir elgesį. Esminis gebėjimas Sutelkia dėmesį ir pastangas veiklai, dažniausiai laikosi tvarkos ir susitarimų, bendraudamas su kitais elgiasi mandagiai, stengiasi kontroliuoti savo žodžius ir veiksmus, įsiaudrinęs geba nusiraminti. 
	Pirmi-treti vaikų gyvenimo metai: 
Yra ramus ir rodo pasitenkinimą kasdiene tvarka bei ritualais. 
Jeigu kas nepatinka, nueina šalin, atsisako bendros veiklos, ieško suaugusiojo pagalbos. 
Žaisdamas kalba su savimi, kad sutelktų dėmesį, kontroliuotų veiksmus. 
Padedamas suaugusiojo įprastose kasdienėse situacijose valdo savo emocijų raišką ir elgesį. 
	► Kasdienio valgymo metu mokosi 
valgyti savarankiškai 
► Naudojasi stalo įrankiais, pasirenka stalo įrankį skirtingam maistui valgyti 

	
	Ketvirti-šešti vaikų gyvenimo metai:
Žino ir geba 	taikyti įvairius nusiraminimo, atsipalaidavimo būdus, siūlo juos kitiems. 
Žaisdamas geba sutelkti dėmesį ir pastangas, ištvermę, slopinti impulsyvius veiksmus, siekiant tikslo, geba atidėti kai kurių norų patenkinimą. 
Bando susilaikyti nuo netinkamo elgesio provokuojančiose situacijose jas ignoruodamas. 
Nesunkiai laikosi ir supranta susitarimų, taisyklių prasmę bei naudingumą ir dažniausiai savarankiškai jų laikosi. 
Lengvai priima dienos ritmo pasikeitimus. 
	► Mokosi elgesio taisyklių prie stalo 
► Siekia estetinio įspūdžio, geba padengti 
kasdienį ir šventinį stalą 
► Kuria įvairius siužetus režisūrinių ir vaidmenų žaidimų metu 
► Geba išklausyti skaitomų tekstų ir pasakojimų, kodėl svarbu branginti ir tausoti maistą, jo nešvaistyti 
► Tyrinėja kiek reikia įdėti darbo, kad maisto produktai atsirastų ant mūsų stalo 



Ugdymosi kontekstai ir pedagogo vaidmuo, strategijos, metodai, būdai 

		Plėtojant ugdymo sritį „Mūsų sveikata ir gerovė“ pedagogo vaidmuo yra ypač svarbus, siekiant skatinti vaikų sveikatą ir gerovę. Pedagogas veikia kaip įkvepiantis pavyzdys, pats tyrinėdamas judesius, valgydamas sveiką maistą ir rūpindamasis aplinka, taip motyvuodamas vaikus sekti jo pavyzdžiu. Jis sukuria lanksčią ir visiems prieinamą ugdymo(si) aplinką, kurioje vaikai, nepriklausomai nuo jų amžiaus, socialinių, kultūrinių ar sveikatos skirtumų, gali žaisti, patirti ir ugdytis. 
		Pedagogas skatina individualizavimą ir diferencijavimą, pritaikydamas veiklas prie vaikų 
poreikių ir gebėjimų, leidžiant jiems veikti savo tempu ir mokytis vieniems iš kitų. Patirtinis mokymasis yra esminė strategija, kurioje vaikai įsitraukia į praktines užduotis, eksperimentus ir žaidimus, skatinančius jų smalsumą ir kūrybiškumą. Žaidybiniai metodai, praktinės užduotys, tyrinėjimas ir interaktyvios veiklos padeda vaikams įtvirtinti sveikos mitybos, asmens higienos ir saugaus elgesio įgūdžius.
		Ugdymosi procesas apima įvairius kontekstus, tokius kaip universalaus dizaino 
mokymuisi, žaismės, judraus patirtinio ugdymosi, kultūrinių dialogų, kalbų įvairovės, tyrinėjimo ir gilaus mokymosi, realių ir virtualių aplinkų bei kūrybinių dialogų kontekstus, kurie visi kartu kuria prasmingą ir įtraukiantį ugdymosi procesą, skatinantį vaikų fizinį aktyvumą, sveikatą, kūrybiškumą ir socialinį - emocinį vystymąsi. 
	Fizinio aktyvumo, kasdieninių gyvenimo įgūdžiams plėtoti naudojamės „Žaismė ir atradimai” rekomendacijų siūlomais inovatyvių veiklų, idėjų ir priemonių aprašais - „Judantys laiptai“, „Smėlio dėžė“ (vaikams iki 3m.), „Judantis pasaulis“ (3-6 metų vaikams).


	Ugdymo(si) sritis „Aš ir bendruomenė“  

	Pasiekimų sritis 
	Pasiekimų žingsniai
	Ugdymo(si) gairės (iš vaiko perspektyvos) 

	Savireguliacija ir
Savikontrolė
Vertybinė nuostata
Nusiteikęs valdyti dėmesį, emocijų raišką ir elgesį.
Esminis gebėjimas
Sutelkia dėmesį ir pastangas veiklai, dažniausiai laikosi tvarkos ir susitarimų,
bendraudamas su kitais
elgiasi mandagiai, stengiasi
kontroliuoti savo žodžius ir
veiksmus, įsiaudrinęs geba
nusiraminti.
	Pirmi-treti vaikų gyvenimo metai: 
Yra ramus ir rodo pasitenkinimą kasdiene tvarka bei ritualais.
Jeigu kas nepatinka, nueina šalin,
atsisako bendros veiklos, ieško
suaugusiojo pagalbos.
Žaisdamas kalba su savimi, kad
sutelktų dėmesį, kontroliuotų veiksmus.
Padedamas suaugusiojo įprastose
kasdienėse situacijose valdo savo
emocijų raišką ir elgesį.

	► Įvaldo paprastus emocijų reguliavimo būdus: parodo, atskleidžia, išreiškia emocijas, kreipiasi pagalbos, pasiguodžia, leidžiasi apkabinamam, nuraminamam, nukreipia dėmesį nuo stiprias emocijas sukėlusio įvykio ar objekto, pasitraukia iš įtampą keliančios situacijos
► Bendraudami su kitais mokosi tinkamai elgtis, pritaiko išmoktus būdus, kuriuos patyrė, suprato, perėmė iš suaugusiojo, atsižvelgia į kito prašymus
► Jaučia laiko tėkmę sąsajoje su savo veikla ir gyvenimo ritmu. 

	
	Ketvirti-šešti vaikų gyvenimo metai:
Žaisdamas geba sutelkti dėmesį ir pastangas, ištvermę, slopinti impulsyvius veiksmus, siekiant tikslo, geba atidėti kai kurių norų patenkinimą.
Bando susilaikyti nuo netinkamo elgesio provokuojančiose situacijose jas ignoruodamas.

	► Pradeda valdyti savo emocijų raišką, jų
intensyvumą, išbado skirtingus būdus, padedančius
nusiraminti, valdyti impulsus, taikiai išlieti emocijas,
sutelkia pastangas tinkamam poelgiui
► Mokytojo padedamas mokosi valdyti pokyčių
situacijoje kilusias neigiamas emocijas, kad pasijustų
gerai 
► Ugdosi valingą dėmesio ir elgesio kontrolę žaidžiant
savireguliaciją plėtojančius žaidimus, savarankiškai
išbandant naujas veiklas.
► Išbando dėmesio sutelkimo, nukreipimo ir perkėlimo, impulsų ar netinkamo elgesio slopinimo,
aktyvinamosios kontrolės (savęs motyvavimas atlikti tai, ko daryti nesinori) .
► Kelia sau paprastus asmeninius ar veiklos tikslus ir jų siekia. Susidūrus su kliūtimi keičia veikimo ar elgesio būdus, atkakliai stengiasi jas įveikti, kreipiasi pagalbos ir ją priima
► Mokosi stabtelėti ir apmąstyti savo veiklą ar elgesį.


	Savivoka ir savigarba
Vertybinė nuostata
Pasitiki savimi ir savo gebėjimais, gerbia save ir kitus
Esminis gebėjimas
Pažįsta savo kūną, pasako, kad yra berniukas (mergaitė), supranta savo augimą ir gebėjimų tobulėjimą, prisistato kitam, komentuoja, kuo domisi, kas patinka (nepatinka), supranta ir gina savo bei kitų teises būti ir žaisti kartu, priskiria save savo šeimai, grupei, įstaigos bendruomenei, žino savo tautybę, tėvynę.
	Pirmi-treti vaikų gyvenimo metai:
Eksperimentuoja kūno judesiais ir
pojūčiais, pavadina 5–6 kūno ir veido dalis, parodo ar pasako, kiek jam metų.
Pasako savo vardą ir kas jis yra –
berniukas ar mergaitė.
Apie save kalba pirmuoju asmeniu, pasako, ką daro, ką turi.
Siekia savarankiškumo: „aš pats“.
Patogiai jaučiasi įprastoje grupės
 su pažįstamais suaugusiaisiais ir vaikais.
Domisi kitų vaikų žaidimais ir grupės veiklomis. 
	► Stebi save veidrodyje, savo atvaizdą matydami vandens paviršiuje, žaisdami šešėlių žaidimus
► Supranta save kaip unikalų asmenį žaidžiant, pasakojant, piešiant save. 
► Pajaučia savo augimą per didėjantį savarankiškumą kasdienėse veiklose, matuodamiesi išaugtus drabužėlius ar batus, naudodami ūgio matuoklius, žiūrinėdami anksčiau darytas savo nuotraukas
► Natūraliai per užmegztus emocinius ryšius jaučia savo šeimą kaip bendruomenę. Vaikų grupę kaip bendruomenę pajaučia, kai užsimezga emocinis ryšys su mokytoju ir grupės vaikais
► Savo aplinkoje girdi gimtąją kalbą, įsitraukia į mokytojo organizuojamas veiklas su tautosakos, tautodailės, etno muzikos motyvais, dalyvauja tautinėse ir valstybinėse šventėse

	
	Ketvirti-šešti vaikų gyvenimo metai:
Išbando naujus būdus tyrinėti savo kūno augimą.
Teigiamai vertina savo savybes ir gebėjimus, žaisdamas tyrinėja galimus socialinius savo vaidmenis.
Pasako savo tautybę, šalį, kurioje gyvena, žino savo namų adresą.
Tyrinėja savo šalies ir kitų jam įdomių šalių simbolius, kalbą, žemėlapius, žmonių gyvenimo būdą, domisi ir dažniausiai laikosi vertybių ir jam suprantamų pareigų bei teisių.
	► Mokosi pajausti savo asmeninės erdvės ribas, suprasti savo privatumą, reaguoti į asmeninės erdvės ribų pažeidimą
► Aiškina ką suprato, kuo ypatingas kūnas, ką jis gali ko negali
► Plėtoja atkaklumą, gebėjimą įveikti iššūkius darydami klaidas ir jas taisydami
► Tyrinėja žmogaus gyvenimo ciklą, samprotauja, kaip atrodys užaugę, ko norėtų išmokti, kuo norėtų tapti ateityje
► Šalies ir pasaulio žmonių išvaizdos, aprangos, kalbų, maisto, būstų, darbų, kelionių, tradicinių menų, švenčių panašumus ir įvairovę vaikai pažįsta per įvairias medijas
► Aiškinasi savo aplinkos žmonių bendruomenių gyvenimo būdo panašumus ir skirtumus.
► Domisi gimtąja kalba, etnine kultūra, dalyvauja etnokultūriniuose, pilietiniuose renginiuose ir edukacinėse programose
► Dalyvauja prasmingose veiklose, kurios siejamos su aplinkos saugojimu, tvarkymu

	Emocijų suvokimas
ir raiška
Vertybinė nuostata
Domisi savo ir kitų emocijomis bei jausmais.
Esminis gebėjimas
Atpažįsta, atliepia, įvardija, aptaria savo ir kitų emocijas ar jausmus, jų priežastis, įprastose ramiose situacijose emocijas ir jausmus išreiškia tinkamais, kitiems priimtinais būdais, žodžiais ir elgesiu
	Pirmi-treti vaikų gyvenimo metai:
Pradeda atpažinti, ką jaučia, turi savus emocijų ir jausmų raiškos būdus, pradeda vartoti emocijų
pavadinimus.
Domisi kito vaiko ar suaugusiojo
įvairių emocijų ir jausmų raiška,
pastebi aiškiai reiškiamas emocijas, į jas skirtingai reaguoja.
	► Savo poreikius mokosi parodyti veido mimika, garsais, gestais, pirmaisiais žodžiais, galvos linktelėjimu (sutikimas) ar papurtant galvą į šonus (nesutikimas)
► Kilusias emocijas išreiškia veido mimika, gestais, balsu, žodžiais, kūno poza
► Mokosi emocijas atpažinti, jas įvardyti
► Savo nuotaiką pažymi naudojant emocijų veidelius, spalvas, nuotraukas, „emocijų termometrus“
► Atpažįsta kito emocijas iš veido išraiškos.

	
	Ketvirti-šešti vaikų gyvenimo metai:
Atpažįsta ir apibūdina savo emocijas ir jausmus, skirtingus jų raiškos būdus, pakomentuoja emocijas ir jausmus sukėlusias situacijas bei priežastis.
Atpažįsta ir gana tiksliai iš veido mimikos, balso, kūno pozos nustato ir pasako, kaip jaučiasi kitas; pastebi nuskriaustą, nusiminusį ir dažniausiai geranoriškai stengiasi jam padėti.
Pradeda kalbėtis apie jausmus, kokie emocijų ir jausmų raiškos būdai yra tinkami.

	► Įsitraukia į žaidimus, įvairias veiklas, kurios padeda patirti ir suprasti: noriu – nenoriu, mėgstu – nemėgstu, įdomu – neįdomu
► Žaidžia žaidimus, kurie skatina atpažinti, tyrinėti įvardyti
► Skirtingais būdais (emocine reakcija, pasirinkimu, piešinius, žodžiais ir kt.) parodo savo poreikius, pomėgius, interesus
► Veikdami įvairiose veiklose, žaidimuose patiria, išreiškia, aiškinasi, diskutuoja, vis geriau atpažįsta bei įvardija savo ir kitų emocijas, jas sukėlusias situacijas bei priežastis.

	Santykiai su suaugusiaisiais ir
bendraamžiais
Vertybinė nuostata
Nusiteikęs geranoriškai bendrauti ir bendradarbiauti su suaugusiaisiais ir bendraamžiais.
Esminis gebėjimas
Pasitiki mokytojais, juos gerbia, ramiai jaučiasi su jais kasdienėje ir
neįprastoje aplinkoje, iš
jų mokosi, drąsiai
dalinasi savo mintimis,
žino, kaip elgtis su nepažįstamais
suaugusiaisiais.
Geranoriškai elgiasi su
bendraamžiais, natūraliai
priima kitų skirtumus,
draugauja bent su vienu
vaiku, supranta savo
žodžių ir veiksmų
pasekmes sau ir kitiems.
	Pirmi-treti vaikų gyvenimo metai:
Drąsiai išbando ką nors nauja, ramiai stebi nepažįstamus žmones, kai šalia yra juo besirūpinantis suaugusysis.
Ieško bendraamžių draugijos.
Siekia veikti savarankiškai, tikisi savo iniciatyvų palaikymo, pagyrimo.
Mėgdžioja, tačiau žaidime savaip pertvarko suaugusiųjų veiksmus,
žodžius, intonacijas.
Trumpam įsitraukia į bendrą žaidimą, pakaitomis su kitu vaiku žaidžia tuo pačiu žaislu.

	► Mokosi būti ir veikti šalia kitų ir kartu su kitais įsitraukdami į bendrus žaidimus ir veiklas grupelėje
► Stengiasi suprasti, ką jaučia kitas, bando atliepti kito jausmus ar norus
► Tyrinėja aš – ne aš ribas; kasdienėje rutinoje ir veiklose atsirenka savo drabužėlius ar žaislus, aiškinasi mano – tavo santykį, ko nors turėjimą (ką turiu aš – ką turi tu).

	
	Ketvirti-šešti vaikų gyvenimo metai:
Stengiasi geranoriškai, pagarbiai, mandagiai bendrauti su pažįstamais ir nepažįstamais suaugusiaisiais bei vaikais.
Palaiko ilgalaikę draugystę mažiausiai su vienu vaiku.
Supranta, koks elgesys yra priimtinas ar nepriimtinas kitiems ir kodėl.
Rodo iniciatyvą susikalbėti ir bendradarbiauti su kitais.
Pradeda tarpininkauti kitiems vaikams, jiems sprendžiant tarpusavio nesutarimus.
Domisi socialiniais ir kultūriniais skirtumais tarp vaikų, jų šeimų ir natūraliai juos priima.
Parodo supratimą ir pagarbą kitokiai išvaizdai, kitokiam požiūriui, kitai kultūrai.
Supranta, kad gyvendamas grupėje turi susitarti dėl visiems priimtino elgesio.
	► Inicijuoja bendrus žaidimus ar veiklas, siūlo ir derina veiklos idėjas, veiksmus, siužetą, susikuria
veiklos ir elgesio taisykles, padeda, paremia viena kitą, tariasi
►Aiškinasi, koks draugas yra geras ir koks yra blogas
► Piešiant, matuojantis, lyginant panašumus ir skirtumus, kalbantis, žaidžiant, kartu veikiant tyrinėja,
kuo panašus/si į kitus ir kuo skiriasi nuo kitų vaikų suaugusiųjų
► Komunikuoja su mokytoju, seka jo elgesio modelį, mokosi suprasti, gerbti, toleruoti ir priimti kita kalba
kalbantį, kitaip besielgiantį, mažiau gebantį vaiką
► Žaisdamas, atlikdamas grupines veiklas mokosi išklausyti ir suprasti skirtingas nuomones, požiūrius, juos priimti ir derinti
► Mokytojo padedamas mokosi įžvelgti kilusio nesutarimo esmę, išgirsti kiekvieno nesutarimo dalyvio nuomonę ir ieškoti išeičių, kurios būtų priimtinos kiekvienam. Mokosi atpažinti patyčias ir būdus, kaip jų išvengti
► Kartu su kitais veikiant ir siekiant bendro tikslo, lyderiauja paeiliui, apsvarsto kiekvieno pasiūlytas idėjas, ieško kompromisų.






Ugdymosi kontekstai ir pedagogo vaidmuo, strategijos, metodai, būdai 
 
		Pedagogas ugdymo(si) srityje „Aš ir bendruomenė“ siekiant skatinti vaikų savivoką, savigarbą, emocijų suvokimą ir raišką, savireguliaciją, socialinį ir kultūrinį supratimą, turėtų palaikyti jautrius ir pastovius emocinius ryšius su vaiku, veikti kaip elgesio modelis vaikui ir teikiantis vaikams aktualų turinį bei veiklas, padedančias pažinti ir suprasti save bei savo vietą tarp kitų. 
		Strategijos, kurias pedagogas gali taikyti, apima individualizuotą požiūrį, leidžiantį vaikams rinktis įvairius veiklos būdus ir priemones pagal jų poreikius bei gebėjimus. Patirtinis mokymasis per žaidimus, eksperimentus ir praktines užduotis padeda vaikams išmokti valdyti savo elgesį, užmegzti draugystes ir geriau suprasti bendruomenę. Pedagogas turi skatinti dialogą, bendradarbiavimą ir dalinimąsi patirtimi, kurti emocinį saugumą. Be to, pedagogo vaidmuo apima kūrybinių dialogų ir žaismės palaikymą, skatinant kasdienį veiklų žaismingumą, džiaugsmą bei nuostabą, tyrinėjant, eksperimentuojant ir dalinantis potyriais. Judrus patirtinis ugdymasis, kultūrinių dialogų, kalbų įvairovės kontekstai ir virtualių bei realių aplinkų sąveikos yra būtini kuriant dinamišką, įtraukiantį ir kūrybišką ugdymo(si) procesą. Pedagogas turėtų sudaryti sąlygas vaikams savarankiškai įgyvendinti savo sumanymus, inicijuoti bendrus žaidimus ir veiklas, empatiškai reaguoti į kitų poreikius ir kurti prasmingas sąveikas, leidžiančias vaikams mokytis vieniems iš kitų ir atrasti savo vietą bendruomenėje. 	Plėtoti savikontrolės, savireguliacijos, savivokos, emocijų suvokimo, santykių su suaugusiais ir vaikais sritis naudojamės „Žaismė ir atradimai” rekomendacijų siūlomais inovatyvių veiklų, idėjų ir priemonių aprašais – „Smėlio dėžė“, „Aš pasaulis“ (vaikams iki 3 metų), „Mokymosi veidrodis“, 
„Aš - matomas ir nematomas“ (3-6 metų vaikams).


	Ugdymo(si) sritis „Tyrinėju ir pažįstu aplinką“  

	Pasiekimų sritis 
	Pasiekimų žingsniai
	Ugdymo(si) gairės (iš vaiko perspektyvos) 

	Aplinkos pažinimas
Vertybinė nuostata
Nori pažinti ir suprasti
aplinkinį pasaulį, džiaugiasi
sužinojęs ką nors nauja.
Esminis gebėjimas
Pažįsta jam suprantamus
socialinius, kultūrinius ir
gamtos objektus bei
reiškinius.
	Pirmi-treti vaikų gyvenimo metai: 
Atpažįsta ir reaguoja į netolimoje
praeityje vykusius šeimos ar grupės įvykius, užfiksuotus nuotraukose, įrašuose ir kt. Natūraliai įsitraukdamas į
kasdienius, rutininius įvykius ir veiklas, parodo, kad žino paros dalių seką ir jaučia veiklų trukmę (vyko ilgai ar trumpai).
Pažįsta daugiau artimiausioje aplinkoje esančių augalų, gyvūnų, pradeda vartoti tikslius jų pavadinimus.
 Dalyvauja prižiūrint augalus.

	► Žaisdami ir tyrinėdami pažįsta
artimiausioje aplinkoje esančius daiktus, patiria, kad daiktai (žaislai, baldai, knygos, kamuoliai ir kt.) turi požymius (forma, dydis, spalva ir tekstūra), kad medžiagos, iš kurių pagaminti daiktai, yra skirtingos (minkštos – kietos, skaidrios – neskaidrios, lengvos – sunkios)
► Dienotvarkėje klijuoja numatomų įvykių paveikslėlius, atrenka reikalingus ingredientus maistui ruošti.

	
	Ketvirti-šešti vaikų gyvenimo metai:
Pasako savo šalies ir sostinės
pavadinimą. Papasakoja apie tradicines šventes, jas palygina su kai kuriomis kitų tautų šventėmis.
Skiria ir pavadina suaugusių šeimos narių ir kitas dominančias profesijas.
Įžvelgia gyvūnų ir augalų kai kuriuos panašumus ir skirtumus, pagal kuriuos juos grupuoja.
Jaučiasi atsakingas už socialinę,
kultūrinę ir gamtinę aplinką bei jos ateitį: apmąsto ir siūlo būdus, kaip ja rūpintis, prižiūrėti, puošti. Paaiškina, kodėl išteklius reikia tausoti.
	► Apžiūrinėja iš visų pusių, viršaus, apačios, liesdami, uosdami, atpažįsta daiktus pagal požymius: spalvą, tekstūrą (lygus, šiurkštus, švelnus), formą (apvalus, kampuotas, pailgas), kvapą, ieško daikto pagal žodinį apibūdinimą
► Stebint aplinkos daiktus suteikia
jiems prasmę, prisitaiko prie aplinkos, ugdosi savarankiškumą, supranta, kad kažką reikia apeiti, kažką galima pakelti ir pernešti, kažko geriau neliesti, pagal daiktus ir jų išsidėstymą orientuojasi aplinkoje
► Remdamiesi patirtimi, vartydami paveikslėlių ir interaktyvias knygas, žiūrėdami vaizdo medžiagą, žaisdami
žaislais, apžiūrėdami išvykų metu, vaikai susipažįsta su ryšio palaikymo tarp žmonių priemonėmis, transporto priemonėmis, jas grupuoja (pavyzdžiui, oro, vandens, sausumos)
► Stebi, renka, tyrinėja, grupuoja,
atpažįsta ir pavadina augalų dalis (lapai, žiedai, vaisiai, sėklos ir pan.), pajunta tekstūrų skirtumus
► Tyrinėja, aiškinasi, kas ir kaip
vyksta gamtoje, pastebi gyvosios ir
negyvosios gamtos vienovę.

	Matematinis mąstymas
Vertybinė nuostata
Nusiteikęs pažinti pasaulį
jam suprantamais
matematiniais būdais
Esminis gebėjimas
Atranda skaičių ir figūrų
pasaulį, plėtoja supratimą ir kalbą apie skaičiavimo ir matavimo būdus, jų taikymą aplinkai pažinti, problemoms spręsti, geba
išreikšti pastebėjimus apie objektų kiekį, formą, dydį,
sekas, vietą ir judėjimo
kryptį.
	Pirmi-treti vaikų gyvenimo metai:
Nuosekliai įvardija skaičius 1, 2, 3, atpažįsta ir susieja įvairias „matomų skaičių“ išraiškas.
Paduoda tiek daiktų, kiek prašoma.
Supranta, ką reiškia būti pirmam, antram.
Palygina du daiktus, besiskiriančius tik ilgiu, mase ar tūriu, veikdamas.
Tapatina, atrenka kelis daiktus (jų
vaizdus) pagal spalvą, formą, dydį.
Kopijuoja dviejų elementų sekas
(vaizdines, garsines, judesio).
	► Daiktų pasaulį pažįsta ir atpažįsta visais jutimais, padedančiais suvokti daiktų spalvą, formą, garsą, kvapą, skonį, tekstūrą
► Natūraliai įgunda įvertinti daiktų
rinkinio kiekį iki 5-ių, neskaičiuodami daiktų („matomi“ skaičiai)
► Padedami mokytojo, atranda, kad „vienetą“ galima susieti su vienu daiktu, kad skaičiuojant naudojama ta pati žodžių seka
► Natūraliai įsitraukia į žaismingą veiklą su daiktais, į kuriuos galima ką nors įpilti, įdėti, išmatuoti.

	
	Ketvirti-šešti vaikų gyvenimo metai:
Nuosekliai įvardija skaičius nuo 0 iki 10,
juos parašo skaitmenimis. Paduoda tikslų daiktų skaičių, kai jų yra daugiau nei 5; pasako, kiek jų yra daugiau už 5 ir kelių trūksta iki 10. 
Atlieka sudėties ir atimties veiksmus 7-ių ribose.
Žymi, skaičiuoja,
vaizduoja duomenis, naudojasi grafiniais jų vaizdais spręsdamas problemas.
Palygina du tris mažai besiskiriančius išmatuojamus dydžius, randa žodžių nedideliam jų skirtumui apibūdinti.
	► Pasirinktus daiktus laisvai rūšiuoja, skirsto į kategorijas: pagal dydį, formą, spalvą, tekstūrą, pradeda rūšiuoti pagal požymius
► Veikdami su daiktais, vaikai mokos sutelkti dėmesį, mąstyti, prisiminti, tausoti daiktus, ugdosi kantrybę, savikontrolę
► Gretina realius daiktus ir jų
atvaizdus iš skirtingos perspektyvos (iš šono, viršaus, apačios, šešėlio), pradeda suprasti jų vaizdavimą plokštumoje.
► Vaikai pastebi daiktų seką eidami į mokyklą, kur nors važiuodami. 
► Darže, šiltnamyje, ant palangės vaikai sodina, prižiūri augalus, stebi, matuoja, fiksuoja, kaip jie auga.
► Įsitraukia į skaičiavimo veiklas,
kuriose skaičiuojama pridedant po
vieną pasitelkus daiktus, piešinius,
rankų pirštus


	Skaitmeninis sumanumas
Vertybinė nuostata
Nusiteikęs pažinti, išbandyti
ir saugiai naudoti aplinkoje
esančias skaitmenines technologijas.
Esminis gebėjimas
Geba pažinti ir naudoti lengvai valdomas skaitmenines priemones, kurti elementarų skaitmeninį turinį, sudaryti kelių vienas po kito einančių veiksmų programas.
	Pirmi-treti vaikų gyvenimo metai:
Susidomi grupėje esančiais išmaniaisiais žaislais be ekranų, spaudo juos, liečia, purto siekdamas efekto.
Žaisdamas pradeda atlikti dviejų vaikui suprantamų veiksmų sekas.
	► Žaidžia su įgarsinimo lentele, mokosi įrašyti savo balsą, atpažinti paveikslėlius
► Žaidžia, tyrinėja aplinką, domisi
grupėje ir mokykloje esančiais įvairiais jų amžių atitinkančiais išmaniaisiais daiktais be ekranų (žaislais, robotukais, rašikliais ir kt.);

	
	Ketvirti-šešti vaikų gyvenimo metai:
Įgyvendindamas kūrybinius sumanymus, derina bent dvi mokytojo pasiūlytas skaitmenines priemones, skirtingus turinio tipus. Sukurtu turiniu dalinasi su kitais.
Pradeda suprasti, kaip valdomi robotai, išbandydamas sudarytą paprastą programą atpažįsta klaidas ir koreguoja veiksmų seką.
Supranta pagrindines skaitmeninio turinio saugaus dalinimosi taisykles.
	► Tyrinėja gamtos ir žmogaus sukurtus daiktus panaudojant įvairias priemones: knygose, informaciniuose tekstuose, stebi tikslingai parinktus vaizdo įrašus,
► Susipažįsta ir mokosi naudotis
daiktais, prietaisais (lupos, magnetai, mikroskopas, svarstyklės), padedančiais tyrinėti ir pažinti aplinką (gamtos radinius, žmogaus sukurtus daiktus).
► Žaisdami, tyrinėdami aplinką, vaikai naudojasi išmaniaisiais daiktais (žaislais, robotukais, išmaniaisiais rašikliais, telefonais, išmaniosiomis grindimis ir kt.), aiškinasi jų veikimo būdą, juos išbando
► Naudodami fizines ir skaitmenines priemones, mokosi atpažinti ir paaiškinti kiekybinę informaciją perteikiančius vaizdus
► Skaitmeninių priemonių saugaus ir atsakingo naudojimo, virtualaus bendravimo taisykles vaikai sužino ir mokosi taikyti jas aptardami su suaugusiuoju
► Žaisdami, konstruodami, bando
sudėlioti veiksmų sekas, kurias atlieka skaitmeniniai objektai (robotukai, valdikliai ir pan.). 



Ugdymosi kontekstai ir pedagogo vaidmuo, strategijos, metodai, būdai 

	Pedagogo vaidmuo ugdymo(si) veikloje apima kontekstų, kurie žadina vaikų prigimtinį smalsumą, kūrimą. Mokytojai skatina vaikų domėjimąsi aplinkos objektais ir reiškiniais, pasitelkdami įvairius metodus, kaip stebėjimas, eksperimentavimas, skaitmeninės technologijos ir kūrybinės veiklos. Pedagogai taip pat užtikrina, kad ugdymo(si) veiklose būtų subalansuotas vaikų savarankiškas žaidimas ir struktūruota veikla pagal taisykles. Mokytojo vaidmuo yra palaikyti vaikų pastangas aiškinti savo veiksmus, rasti argumentus ir lanksčiai taikyti įgytą patirtį naujose situacijose. Strategijos ir metodai apima personalizuotą, savivaldų, dialogišką, judrų, tyrinėjantį, kūrybinį ir reflektuojantį ugdymą(si). Tai skatina vaikus patirti ir suprasti aplinką visais pojūčiais, gilinti supratimą ir plėtoti gebėjimus.
	Plėtoti aplinkos pažinimo, matematinio mąstymo, skaitmeninio sumanumo sritis naudojamės „Žaismė ir atradimai” rekomendacijų siūlomais inovatyvių veiklų, idėjų ir priemonių aprašais – „Atradimų takelis“, „Korys“ (vaikams iki 3 metų), „Realybių žaismė“, „Energijos upė“, „Dėlionių kilimas“, „Žaliasis pieštukas“ (3-6 metų vaikams).


	Ugdymo(si) sritis „Aš kalbų pasaulyje“

	Pasiekimų sritis 
	Pasiekimų žingsniai
	Ugdymo(si) gairės (iš vaiko perspektyvos) 

	Kalbų supratimas
Vertybinė nuostata
Domisi žodiniais ir nežodiniais
komunikavimo būdais,
yra nusiteikęs išklausyti
ir suprasti kitą.
Esminis gebėjimas
Klausosi ir supranta kitų kalbėjimą, amžių
atitinkančius įvairaus
pobūdžio tekstus.
	Pirmi-treti vaikų gyvenimo metai: 
Trumpam susikaupia klausydamas, supranta ir reaguoja veiksmų ir ypatybių pavadinimus, 3–4 žodžių sakinius, greitai mokosi naujų žodžių.
Reaguoja į išgirstus ritmo darinius, intonavimą, supranta kūno kalbą, mimiką, dažnai naudojamų gestų, simbolinių paveikslėlių, ženklų prasmę.
Skiria paveikslėlius nuo teksto, klausia, kas parašyta arba prašo paskaityti.
	► Atkreipia dėmesį į kalbėjimą, plečia pasyvų ir aktyvų žodyną, girdėdami suaugusiojo kalbą
► Vaikai ugdosi foneminę klausą ir
fonologinį suvokimą, mokosi sutelkti dėmesį ir klausytis, žaisdami suaugusiojo inicijuojamus garsų žaidimus
► Supranta skaitomus nesudėtingus trumpus tekstus, pasakojamas istorijas ir jose vykstančių įvykių seką, suvokia su
dienotvarke susijusiu paaiškinimus.
► Pasitelkdami įvairius ženklus ir gestus, simboline forma išreiškia mintį, parodo mąstymo būdą mokytojo inicijuojamose mąstyti skatinančiose veiklose

	
	Ketvirti-šešti vaikų gyvenimo metai:
Klausosi draugų ir savo kalbos įrašų; supranta pajuokavimus, dviprasmybes, erzinimus, dažnai girdimus frazeologizmus, humoro elementus, pradeda suprasti kai kurių žodžių ar frazių perkeltinę reikšmę; supranta keletą artimiausioje aplinkoje vartojamų kitos kalbos žodžių.
Supranta, kad raštas yra sistema, turinti taisykles.
Domisi įvairiais rašytiniais tekstais, supranta jam skaitomų sudėtingesnių
tekstų turinį, įvykių eigą, numato, kas tekste galėtų įvykti toliau.
	► Aktyviai įsitraukia į bendravimo veiklas, plėtoja kalbos supratimą, „atranda“ žodžių prasmes, ugdosi trumpalaikę ir ilgalaikę atmintį, kalbinę vaizduotę, skatinančią mintis išreikšti žodžiais
► Mokosi nepertraukiamai klausytis draugų ir suaugusiųjų kalbos, reaguoti į kalbančiųjų intencijas, suprasti kita kalba kalbančių vaikų norus, pasiūlymus
► Kalbos supratimą gilina klausydamiesi amžių atitinkančių ir šiek tiek sudėtingesnių įvairaus stiliaus tekstų, netiesiogiai perduodamų žinučių (laiškų, raštelių), siedami skaitomą tekstą su vaizdine informacija ir numanomu kontekstu
► Kūrybiškai naudojasi gestais reikšdami emocijas ir poreikius, bendradarbiaudami
► Rodo augantį domėjimąsi ženklais, simboliais, vėliau ir rašytiniais ženklais, suaugusiojo skaitomu tekstu.

	Kalbinė raiška
Vertybinė nuostata
Nusiteikęs kalba ir
kitomis komunikavimo
priemonėmis bendrauti
su kitais, išreikšti savo
patirtį, jausmus, mintis ir
emocijas.
Esminis gebėjimas
Naudodamas žodines ir
nežodines raiškos
priemones, dalinasi savo
patirtimi, jausmais,
mintimis, įsitraukia į
pokalbį, pasakoja ir kuria
paprastas istorijas.
	Pirmi-treti vaikų gyvenimo metai:
2–3 žodžių vientisiniais sakiniais kalba ir klausinėja apie tai, ką mato ir girdi, atsako į paprastus klausimus, vartoja kelias dažniausias mandagumo frazes.
Domisi laidomis, animaciniais filmais vaikams, skatinamas kalba apie juos; suaugusiojo padedamas kartoja girdėtus eiliuotų tekstų ar dainų fragmentus.
Stebi ir mėgdžioja rašančius
suaugusiuosius: imituoja, brauko,
keverzoja, piešinėja, palikdamas
ženklus.
	► Mėgdžiojimu, skiemenų ar žodžių pakartojimais, veiksmais, mimika ir pantomimika dalyvauja paprastuose žodiniuose žaidimuose
► Jausmų, emocijų, norų, minčių raišką skatina dėmesys jų kalbai, kantrus išklausymas, lėtas kalbėjimo tempas.
► Suaugusiojo padedami, kartoja girdėtus trumpus kūrinėlius, dalyvauja pokalbiuose, kelių žodžių vientisiniais sakiniais kalba apie save, savo norus, poreikius, išgyvenimus, pasakoja apie tai, ką mato ir girdi, vartoja paprastas mandagumo frazes, formuluodami
sakinius, taiko pagrindines gramatikos taisykles.


	
	Ketvirti-šešti vaikų gyvenimo metai:
Išsako savo patirtį, norus, svajones, pasiūlymus, svarstymus, aiškinasi, diskutuoja; vartoja mandagumo ir vaizdingus žodžius.
Klausinėja apie tai, ką išgirdo, matė, pajautė, sužinojo, sprendžia problemas.
Kuria, pasakoja istorijas pagal
paveikslėlių seką, nuosekliai
paminėdamas pagrindinius įvykius, atpasakoja girdėtas istorijas, pritaiko girdėtų siužetų fragmentus žaidimų
scenarijuose, meninėje veikloje.
Kopijuoja aplinkoje matomus žodžius, spausdintinėmis raidėmis rašo savo vardą, kelis žodžius.
	► Kalba apie tai, ką jaučia, mato, girdi, nuolat plečia žodyną, susijusį su kasdieniu gyvenimu, artimiausia aplinka, gamta, technika, objektų savybėmis, būsenomis
► Dalyvauja mokytojo inicijuojamose veiklose, padedančiose pažinti pasaulį,
mokosi kelti klausimus, bando vartoti naujai sužinotas sąvokas, vaizdingus žodžius, argumentuoti, plėtoti diskusijas, reflektuoti
savo patirtį, žodinę raišką papildydami išradingais gestais, judesiais, mimika, iliustruodami aplinkos objektais, schemomis, piešiniais
► Įsitraukia į įvairias mokytojo siūlomas veiklas, susijusias su galimybe piešti ir rašyti
► Supranta rašymo tikslus, tyrinėja ir supranta, kad skirtingos kalbos turi skirtingas raides.
► Mokosi atpažinti skirtingas kalbas, suprasti kita kalba kalbančiųjų intencijas.

	Meninė raiška
Vertybinė nuostata
Domisi menų kalbomis,
jaučia meninės raiškos
džiaugsmą.
Esminis gebėjimas
Pagal savo išgales
tyrinėja menų kalbas,
spontaniškai ir tikslingai
išreiškia emocijas,
įspūdžius, mintis, idėjas
jau įvaldytomis meninės
raiškos priemonėmis,
vartoja
paprasčiausias jam
žinomas ir suprantamas
menines sąvokas savo
patirčiai išreikšti.
	Pirmi-treti vaikų gyvenimo metai:
Žaisdamas tyrinėja ant skirtingų paviršių paliktus pėdsakus ar išgautus vaizdus, mėgaujasi skirtingais potyriais.
Kuria statinius, lipdinius, keverzones ar „galvakojus“.
Grafinius ir erdvinius kūrinius palydi garsais, veiksmais, sava kalba.
Vienas ir kartu su kitais dainuoja
nesudėtingas daineles, jų tekstą
interpretuoja kūno judesiais.
Įvardija arba parodo, kad supranta kai kuriuos muzikos kontrastus.

	► Žodinės kalbos suvokimą ugdosi dalyvaudami inicijuojamuose vaidmenų
žaidimuose, žaidimuose su žaislais ir įvairiomis priemonėmis bei kitose žaismės situacijose
► Plėtoja rašytinės raiškos gebėjimus mėgdžiodami suaugusiuosius ir eksperimentuodami
► Kreipia dėmesį į aplinkoje esančias raides, žodžius, simbolius, stebi rašančiuosius, domisi įvairiomis rašymo, vaizdinės informacijos pateikimo priemonėmis, galimybe palikti ženklus
popieriuje, kitose priemonėse

	
	Ketvirti-šešti vaikų gyvenimo metai:
Eksperimentuoja sudėtingesnėmis dailės technikomis, skaitmeninio piešimo ir kitomis kompiuterinėmis technologijomis.
Turi išankstinį kūrybinį sumanymą, nuosekliai bando jį įgyvendinti; įgyvendindamas įvairias idėjas dažniausiai tikslingai pasirenka dailės priemones ir technikas.
Pateikia savo muzikinę kūrybą grafiniais ženklais arba naudodamas skaitmenines programas. Kuria garsinius fonus ir perkusinius akompanimentus.
Siūlo naujus šokio raiškos būdus,
eksperimentuoja, kaip judesiais galima pavaizduoti įvairias emocijas ir nuotaikas, charakteringus veikėjų judesius.
	► Režisūriniai, siužetiniai vaidmenų, žodiniai, kolektyviniai ir kiti žaidimai kuria vaikui naujas patirtis ir kalbines situacijas, kuriose iki šiol jis nėra dalyvavęs, suteikia galimybę plėsti žodyną, peržengiantį artimiausios aplinkos temas
► Plėtojami kasdienio gyvenimo arba netikėti fantazijos pasaulio siužetai, padeda ugdytis žodinės kalbos supratimą
► Kalbinės raiškos būdus tyrinėja keisdami balso stiprumą, kalbėjimo tempą, intonaciją, eksperimentuodami garsais ir žodžiais, kurdami naujadarus, žaisdami kalba ir kurdami savo kalbas



Ugdymosi kontekstai ir pedagogo vaidmuo, strategijos, metodai, būdai

	Pedagogo vaidmuo ugdymo(si) srityje „Aš kalbų pasaulyje“ yra esminis, nes mokytojas kuria vaikams tinkamą ir stimuliuojančią aplinką, skatina jų aktyvų dalyvavimą ir padeda plėtoti kalbinius gebėjimus. Pedagogas, taikydamas kūrybingą aplinkos kūrimą, skatina įvairiai ugdymo(si) veiklas, pavyzdžiui, kalbos kampelius, laboratorijas ar žaidimų erdves, kuriose vaikai gali eksperimentuoti ir tyrinėti. Skatinant dalyvavimą, naudojamos žaidybinės situacijos ir kalbiniai žaidimai, tokie kaip lėlių teatro pasirodymai ar vaidmenų žaidimai, kurie sužadina vaikų prigimtinį smalsumą ir emocinį įsitraukimą. Dialogiškas ugdymo procesas apima aktyvų dalyvavimą dialoguose, diskusijose ir problemų sprendimo veiklose, kur mokytojas užduoda atvirus klausimus ir skatina vaikus išsakyti savo nuomonę bei ją argumentuoti. Patirtinis mokymasis yra skatinamas kuriant situacijas, kuriose vaikai gali savarankiškai taikyti įgytas žinias ir įgūdžius, pavyzdžiui, per projektines veiklas ar gamtos tyrimus. 	Taikant žaidimų pedagogiką, mokytojas naudoja žaidimus, kurie lavina kalbinius įgūdžius, socialinius gebėjimus ir kūrybiškumą. Vizualinės ir sensorinės priemonės, tokios kaip paveikslėlių knygos ar vaizdo medžiaga, padeda gilinti kalbos supratimą ir raišką. Individualizuotas požiūris leidžia pedagogui pritaikyti veiklas kiekvieno vaiko poreikiams ir gebėjimams, užtikrinant, kad visi jaustųsi įtraukti ir motyvuoti. 
	Refleksija ir grįžtamasis ryšys padeda vaikams suvokti savo progresą ir skatina tolesnį mokymąsi, nes mokytojas reguliariai skatina vaikus reflektuoti apie savo mokymosi patirtis ir pasiekimus. Taigi, pedagogas, taikydamas šias strategijas ir metodus, sukuria aplinką, kurioje vaikai gali efektyviai ugdyti savo kalbinius gebėjimus, plėsti žinias ir lavinti kritinį mąstymą bei kūrybiškumą.
	Plėtoti kalbų supratimo, kalbinės raiškos, meninės raiškos sritis naudojamės „Žaismė ir atradimai” rekomendacijų siūlomais inovatyvių veiklų, idėjų ir priemonių aprašais - „Kalbos spintelė“, „Medžiagų dialogai“ (vaikams iki 3 metų), „Kalbos ir knygos gelmė“ (3-6 metų vaikams).


	Ugdymo(si) sritis „Kuriu ir išreiškiu“

	Pasiekimų sritis 
	Pasiekimų žingsniai
	Ugdymo(si) gairės (iš vaiko perspektyvos) 

	Kūrybiškumas
Vertybinė nuostata
Nusiteikęs drąsiai kurti ir
autentiškai išreikšti save,
noriai tyrinėti naujas
idėjas.
Esminis gebėjimas
Pasitelkia patirtį ir
vaizduotę, tyrinėja savo
ir kitų idėjas, randa būdų
ir priemonių parodyti
originalumą ir
išradingumą
įgyvendindamas
kūrybinius sumanymus,
aptaria tai su kitais.

	Pirmi-treti vaikų gyvenimo metai: 
Žaisdamas atlieka įsivaizduojamus
menamus veikėjo veiksmus.
Rodo susidomėjimą kitų kūryba ir norą veikti kartu su kitais.
Pakartotinai sugrįžta prie dominančių raiškos būdų tyrinėjimo.
	► Juda natūraliai, džiaugsmingai, jų judesys yra spontaniškas, neturintis struktūros.
Judesio kalba jie išreiškia savo mintis ir emocijas, pažįsta pasaulį per fizinę ir jutiminę patirtį

	
	Ketvirti-šešti vaikų gyvenimo metai:
Domisi, fantazuoja, užduoda
klausimus apie kūrybinę veiklą,
išbando įvairias naujas kūrybos
priemones, būdus, sritis. Savo
kūryboje atkartoja pastebėtus kitų
kūrybos elementus.
Numato, kaip ir kokiomis
priemonėmis sieks kūrybinio
rezultato.
Dalinasi savo kūryba artimoje
aplinkoje, pasakoja apie kūrybos
procesą, paaiškina, kas jam svarbu ir įdomu, pasako, kam skirti jo paties ir kitų žmonių kūrybos rezultatai.
	► Patinka kurti savo žaidimus ir juos žaisti su grupės draugais ir mokytojais.
Savarankiškai žaisdami ir kurdami vis naujus žaidimus, vaikai sutelkia visus savo gebėjimus, atskleidžia savo pomėgius ir stiprybes.
► Šokdami vaikai tyrinėja, fantazuoja, eksperimentuoja su garsais, balsais, judesiais, fizinėmis medžiagomis ir siužetais, generuoja idėjas tolesniam kūrybos etapui
► Patiria džiaugsmą kurdami įvairias dvimates ir trimates figūras, objektus ir kompozicijas iš įvairaus dydžio įprastų ir netikėtų priemonių bei medžiagų
► Drauge su suaugusiaisiais dalyvauja improvizacinio pobūdžio teatralizuotuose renginiuose (tradicinėse šventėse, pasakų vaidinimuose su lėlėmis ir pan.).

	Estetinis suvokimas
Vertybinė nuostata
Domisi, gėrisi, grožisi
gamtine ir kultūrine
aplinka.
Esminis gebėjimas
Susipažįsta su įvairiais
gamtinės ir kultūrinės
aplinkos reiškiniais,
reaguoja į juos, jaučia,
suvokia ir, remdamasis
savo supratimu, aptaria
estetinius jų ypatumus,
dalinasi asmeninėmis
estetinėmis patirtimis,
džiaugiasi savo ir kitų kūryba.
	Pirmi-treti vaikų gyvenimo metai: 
Emocingai reaguoja girdėdamas garsų, intonacijų sąskambį, stebėdamas savo ir kitų piešinius, paveikslus, šokių judesius, gamtos objektus bei reiškinius.
Turi savo nuomonę (patinka, nepatinka) apie savo ir kitų kūrybą bei aplinką.
Džiaugiasi, rodo, ką nors sako kitiems apie savo kūrybą
	► Stebi ir tyrinėja aplinkos objektus ir reiškinius, patraukiančius jų dėmesį savo
vizualinėmis savybėmis; stebi ir reaguoja į mokytojo santykį su aplinkos objektais (susižavėjimą, grožėjimąsi)
► Jautrumas vizualiojo pasaulio ypatumams plėtojasi įstaigoje estetiškai ir saikingai
naudojant spalvą, apšvietimą,
medžiagiškumą, turint galimybę aplinkos daiktus ir objektus ne tik stebėti, bet ir liesti.


	
	Ketvirti-šešti vaikų gyvenimo metai:
Įgyvendindamas naujas kūrybines
idėjas nebijo eksperimentuoti, laužyti taisykles ir normas, žaismingai stulbinti.
Atpažįsta meno paskirtis ir
kontekstus, patirtus meno kūrinius
susieja su savo asmenine raiška.
Vertina savo ir kitų kūrybinę veiklą pasakydamas vieną kitą argumentą.
	► Klausosi mokytojų parinktos įvairių stilių,
epochų ir kultūrų muzikos, kad būtų kuriama turtinga muzikinė aplinka ir dedamas pagrindas platesniems muzikiniams pasirinkimams, formuojamas estetikos pojūtis
► Jautrumas vizualiojo pasaulio ypatumams plėtojasi įstaigoje estetiškai ir saikingai naudojant spalvą, apšvietimą, medžiagiškumą, turint galimybę aplinkos daiktus ir objektus ne tik stebėti, bet ir liesti, matyti iš skirtingų perspektyvų ir pan.
► Grafinė ir spalvinė raiška tampa įvairesnė, meninių sąvokų žodynas platesnis, kai mokytojo paskatinti jie stebi, analizuoja,
aptaria, grožisi savo, kitų vaikų ir
profesionalių menininkų sukurtais kūriniais
► Pažįsta ir patiria teatro meno reiškinius įstaigoje ir už jos ribų stebėdami ir dalyvaudami teatro pastatymuose ikimokyklinio amžiaus vaikams: šokio, lėlių ,dramos, operos.

	Meninė raiška
Vertybinė nuostata
Domisi menų kalbomis,
jaučia meninės raiškos
džiaugsmą.
Esminis gebėjimas
Pagal savo išgales
tyrinėja menų kalbas,
spontaniškai ir tikslingai
išreiškia emocijas,
įspūdžius, mintis, idėjas
jau įvaldytomis meninės
raiškos priemonėmis.
	Pirmi-treti vaikų gyvenimo metai:
Žaisdamas tyrinėja ant skirtingų paviršių paliktus pėdsakus ar išgautus vaizdus, mėgaujasi skirtingais potyriais.
Kuria statinius, lipdinius, keverzones ar „galvakojus“.
Grafinius ir erdvinius kūrinius palydi garsais, veiksmais, sava kalba.
Vienas ir kartu su kitais dainuoja
nesudėtingas daineles, jų tekstą
interpretuoja kūno judesiais.
Įvardija arba parodo, kad supranta kai kuriuos muzikos kontrastus.
Tyrinėja ir atranda naujų judesių bei jų derinimo būdų. Judėdamas tyrinėja savo
ir kitų vaikų asmenines erdves.
	► Intuityviai domisi aplinka, garsais, bando suprasti aplinkos ir savo muzikinio čiauškėjimo sąsajas
► Mokosi vis tiksliau suvokti, imituoti ir atskirti ritminius bei melodinius darinius, įgydami muzikos kalbos pradmenis
► Žaisdami muzikinius žaidimus, vaikai geriau susitelkia, įsitraukia į muziką, išlaiko ir plėtoja įgimtą domėjimąsi muzika
► Palankioje erdvėje judėdamas vaikas pradeda jausti laiką – suvokia laiko trukmę, supranta judėjimo tempą, juda greitai arba lėtai, jaučia ritmą, instinktyviai šokinėja pagal tolygų ritmą.

	
	Ketvirti-šešti vaikų gyvenimo metai:
Eksperimentuoja sudėtingesnėmis
dailės technikomis, skaitmeninio
piešimo ir kitomis kompiuterinėmis technologijomis.
Turi išankstinį kūrybinį sumanymą, nuosekliai bando jį įgyvendinti; įgyvendindamas įvairias idėjas
dažniausiai tikslingai pasirenka dailės priemones ir technikas.
Pateikia savo muzikinę kūrybą
grafiniais ženklais arba naudodamas skaitmenines programas. Kuria garsinius fonus ir perkusinius akompanimentus.
Siūlo naujus šokio raiškos būdus,
eksperimentuoja, kaip judesiais
galima pavaizduoti įvairias emocijas ir nuotaikas, charakteringus veikėjų judesius.
	► Režisūriniai, siužetiniai vaidmenų, žodiniai, kolektyviniai ir kiti žaidimai kuria vaikui naujas patirtis ir kalbines situacijas, kuriose iki šiol jis nėra dalyvavęs, suteikia galimybę plėsti žodyną, peržengiantį artimiausios aplinkos temas
► Plėtojami kasdienio gyvenimo arba netikėti fantazijos pasaulio siužetai, padeda ugdytis žodinės kalbos supratimą
► Kalbinės raiškos būdus tyrinėja keisdami balso stiprumą, kalbėjimo tempą, intonaciją, eksperimentuodami garsais ir žodžiais, kurdami naujadarus, žaisdami kalba ir kurdami savo kalbas

	Gebėjimas žaisti
Vertybinė nuostata
Nusiteikęs kartu su kitais
vaikais plėtoti žaidimus,  kurdamas vaikų žaidimo kultūrą.
Esminis gebėjimas
Individualiai ir drauge su kitais žaidžia ir pats kuria įvairius žaidimus, moka laikytis skirtingų žaidimų taisyklių.

	Pirmi-treti vaikų gyvenimo metai:
 Žaidžiant pradeda derinti savo veiksmus su kito žaidėjo veiksmais.
Individualiai ar dviese žaidžia paprastą režisūrinį ar vaidmenų žaidimą, laikosi žaidimo vaidmens taisyklių.
	► Išmoksta pasirinkti arba ir patys susikurti erdves savo žaidimams
► Žaidimo patirties neturintis vaikas pradeda žaisti mokytojui su juo inicijuojant paprastą žaidimą, palaipsniui į jį įtraukiant daugiau žaidėjų ir pamažu perleidžiant žaidimo iniciatyvą patiems vaikams
► Erdvinė raiška lavėja jiems spontaniškai žaidžiant su erdvinei vizualinei raiškai skirtomis priemonėmis ir medžiagomis.

	
	Ketvirti-šešti vaikų gyvenimo metai:
Mokytojo paskatintas nesunkiai
įsitraukia į kolektyvinius režisūrinius žaidimus, kuria naratyvinius žaidimų pasaulius. 
Žaidime vartoja išplėstinę
kalbą, pradeda žaisti vaizduotės
žaidimus vien kalbėdamasis.
Tvarko žaidimo erdves prieš žaidimą ir jį baigus.
Kuria išplėtotus ilgalaikių naratyvinių žaidimų siužetus.
Žaisdamas su kitais lanksčiai
kaitalioja vaidmenis, kontroliuoja
savo ir kitų veiksmus, konstruktyviai sprendžia kylančius nesutarimus.
Žaidžiant laikosi susikurtų žaidimo taisyklių.
	► Įgudę žaisti režisūrinius žaidimus individualiai ir dviese, vaikai pamažu pereina prie siužetinių vaidmenų žaidimų.
Prisiimdami apibendrintus vaidmenis, vaikai kuria jiems pažįstamas kasdienes socialines
situacijas, siekdami tiksliai atlikti pasirinkto vaidmens funkcijas
► Žaidimai tampa tęstiniais, vaikai prieš žaisdami aptaria žaidimo temą, planuoja siužetą, lanksčiai kaitalioja vaidmenis, patys
kontroliuoja vienas kito veiksmus ir geba spręsti kylančius nesutarimus.



Ugdymosi kontekstai ir pedagogo vaidmuo, strategijos, metodai, būdai

	Pedagogas skatina vaikų įsitraukimą spontaniškai tyrinėti, eksperimentuoti ir išbandyti
kūrybines medžiagas bei priemones, sukuriant asmeninio pasirinkimo galimybes. Jis stebi vaikų
pastangas ir autentišką raišką, pozityviai reaguoja į jų kūrybinį procesą, padėdamas jiems tęsti ir
įgyvendinti savo idėjas. Mokytojo jautrus, palaikantis ir susidomėjimą išreiškiantis grįžtamasis ryšys padeda vaikams giliau suprasti meninę raišką, vertinti savo ir kitų kūrybą, bei atrasti pirmenybę tam tikroms meninės raiškos sritimis ir formoms. Be to, pedagogas skatina vaikų žaismingumą, simbolinį mąstymą ir socialinį bendravimą, kuriant ir įvaldant įvairias žaidimo formas bei stiprinant improvizacinius įgūdžius.
	Kuriant ugdymo(si) kontekstus, siekiama sukurti aplinkas, kurios skatintų vaikų kūrybiškumą, saviraišką ir tyrinėjimo džiaugsmą. Šie kontekstai apima mokyklos vidaus ir lauko aplinkas bei vietas už mokyklos ribų, kaip parkai, muziejai, bibliotekos, teatrai ir kiti kultūriniai bei gamtiniai objektai.
	Esminis tikslas yra užtikrinti vaikų emocinį ir fizinį saugumą, sudarant sąlygas vaikų iniciatyvoms, ilgalaikiam domėjimuisi ir gilesniam supratimui. Kontekstuose dėmesys sutelkiamas į vaikų iniciatyvą, kurią palaiko estetiškai patraukli ir veiklai atvira aplinka. Vaikai gali laisvai pasirinkti
veiklą, medžiagas, priemones, veikimo vietas ir laiką, taip pat bendradarbiauti arba veikti individualiai. Tokia aplinka skatina vaikų kūrybiškumą, vaizduotę, improvizacinius gebėjimus ir socialinį bendravimą. Be to, kontekstai yra modeliuojami taip, kad būtų palaikoma vaikų saviraiška, suteikiant jiems galimybę išbandyti įvairias veiklos formas ir pristatyti savo kūrybą skirtingais būdais.
	Plėtojant kūrybiškumo, gebėjimo žaisti, meninės raiškos, emocinio suvokimo sritis naudojamės  „Žaismė ir atradimai” rekomendacijų siūlomais inovatyvių veiklų, idėjų ir priemonių aprašais - „Puodų orkestras“, „Medžiagų dialogai“ (vaikams iki 3 metų), „Kūrybiniai dialogai“, „Pasaulis be sienų“, „Pakylėta kasdienybė“ (3-6 metų vaikams).

	Ugdymo(si) sritys „Aš kalbų pasaulyje; Mūsų sveikata ir gerovė; Aš ir bendruomenė; Tyrinėju ir pažįstu aplinką; Kuriu ir išreiškiu“

	Pasiekimų sritis 
	Pasiekimų žingsniai
	Ugdymo(si) gairės (iš vaiko perspektyvos) 

	Tyrinėjimas
Vertybinė nuostata
Domisi viskuo, kas vyksta
aplinkui, noriai stebi, bando ir samprotauja.
Esminis gebėjimas
Aktyviai tyrinėja save,
socialinę, kultūrinę ir
gamtinę aplinką, įvaldo
tyrinėjimo būdus (stebėjimą, eksperimentavimą,
klausinėjimą), samprotauja
apie tai, ką pastebėjo,
atrado, pajuto, patyrė.
	Pirmi-treti vaikų gyvenimo metai: 
Smalsauja, stebisi; atsargiai elgiasi su nepažįstamais daiktais ir medžiagomis; stebi ir bando aiškintis, kas tai yra, kaip tai veikia, vyksta.
Fantazuoja ir eksperimentuoja su
gamtine medžiaga, formomis, dydžiais, kiekiais, spalvomis, judesiu, mimika, garsais ir intonacija; tyrinėdamas atranda
naujus veikimo būdus.
Pamėgdžiodamas suaugusįjį ilgesnį laiką įsitraukia į tyrinėjimo veiklas; džiaugiasi tyrinėjimo atradimu, rezultatą rodo kitiems.

	► Spontaniškai judėdami ir sąveikaudami su aplinka, ima pažinti savo kūno galimybes
► Į valdę savo kūno judesius, vaikai vis plačiau juda erdvėje ir, žaisdami su įvairiais objektais bei daiktais, drąsiai tyrinėja juos supančią aplinką
► Spontaniškai tyrinėja mokytojo pasiūlytas vizualinės raiškos priemones: jas liečia, judina, brauko, spaudo, teplioja dažais,
pirštukais, pastebi pėdsaką, spalvą, liniją, dėmę, pajaučia tekstūrą, skirtingų faktūrų medžiagiškumo paviršius.


	
	Ketvirti-šešti vaikų gyvenimo metai:
Domisi daiktų ir reiškinių savybėmis, tyrinėja augimo procesus.
Lygina daiktus, medžiagas, augalus, gyvūnus, žmones, atsižvelgdamas į jų požymius, savybes; objektus ir reiškinius tikslingai grupuoja; iš pasiūlytų įrankių, priemonių, medžiagų pasirenka reikiamas tyrinėjimui.
Samprotauja apie tai, ką pajuto,
patyrė, atrado, sužinojo; remdamasis tyrinėjimo rezultatais kelia klausimus; siūlo idėjas, ką dar būtų galima tyrinėti.

	► Judėdami mėgaujasi įvairiais judesiais, padedami mokytojų, tyrinėja tempą, ritmą, dinamiką ir erdvę, susipažįsta su judėjimo įvairove, patiria judesio elementus ir jų derinius, susieja spontaniškus judesius su šokio elementais
► Kartu su bendraamžiais ir suaugusiaisiais tyrinėja temas, kylančias iš jų patirčių, vaizduotės, įkvėptas skaitomų literatūros,
muzikos, teatro ar dailės kūrinių

	Problemų sprendimas
Vertybinė nuostata
Nusiteikęs priimti iššūkius
ir spręsti problemas.
Esminis gebėjimas
Geba atpažinti ir įvardyti
iššūkį, problemą, kliūtį,
savarankiškai ir drauge su
kitais ieško iššūkio įveikos, problemos sprendimo būdų, apsvarsto ir pasirenka
tinkamus konkrečiai situacijai.
	Pirmi-treti vaikų gyvenimo metai:
Susidūręs su kliūtimi, žodžiais, mimika ir kūno kalba parodo suaugusiajam, su kokia problema susidūrė.
Bando savarankiškai spręsti kasdienes problemas. Nepavykus stebi, kaip tai daro kiti ir išbando jų taikomus problemų sprendimo būdus arba kreipiasi pagalbos į suaugusįjį. Atsižvelgia į ankstesnę patirtį ir taiso, tobulina sprendimą.
	► Pradeda nuspėjamai reaguoti į įprastus įvykius, kurių baigtį galima iš anksto numatyti (pavyzdžiui, įjungus jungiklį, žaislas pradeda judėti)
► Spėja, kuriame inde telpa daugiau vandens, o spėjimą patikrina vandenį perpildami iš vieno indo į kitą. Savo pastebėjimus jie išreiškia parodydami daiktus, kurie suaugusiojo apibūdinami
šiomis su matavimu susijusiomis
sąvokomis: „ilgas“ arba „trumpas“,
„aukštas“ arba „žemas“
► Žaisdami atlieka dviejų nesudėtingų, jiems suprantamų veiksmų sekas.

	
	Ketvirti-šešti vaikų gyvenimo metai:
Atpažįsta ir natūraliai priima sudėtingą veiklą, kliūtis, sunkumus ar problemas,
yra nusiteikęs jas savarankiškai ar drauge su kitais įveikti.
Susidūręs su nauja problema, taiko turimas žinias ir patirtį, pradeda problemą vertinti iš skirtingų perspektyvų.
Stebi, aptaria ir atsižvelgia į priimtų sprendimų pasekmes.
	► Mokytojo padedami, ieško daiktų panašumų ir skirtumų, sprendžia iškilusias problemas
► Ieško atsakymų į patiems kylančius ir mokytojo nuolat keliamus klausimus
► Diskutuoja apie gyvūnų naudą,
aiškinasi, ko reikia, kad gyvūnai
gyventų, gerai jaustųsi. Svarsto ir
aiškina, kaip gyvūnai prisitaikę prie
aplinkos, kokie žmogaus ir gyvūnų
santykiai
► Veikdami mokytojo tikslingai
sukurtuose kontekstuose, mokosi
samprotauti, kūrybiškai taiko įgytą
skaičiavimo patirtį spręsdami problemas
► Įtraukiami į probleminių situacijų, kuriose reikia įvertinti atstumą tarp savęs ir kitų, tarp dviejų artimos aplinkos objektų, nagrinėjimą, sugalvoti ir paaiškinimą.

	Mokėjimas mokytis
Vertybinė nuostata
Noriai mokosi, džiaugiasi tuo, ką išmoko.
Esminis gebėjimas
Pradeda valdyti savo mokymosi veiklą, smalsauja, įsitraukia į savo
sumanytas ir kitų pasiūlytas
veiklas, aktyviai siekia tikslo, stebi, apmąsto ir koreguoja savo veiklos procesą bei rezultatus.
	Pirmi-treti vaikų gyvenimo metai:
Trumpam įsitraukia į sudominusią ar savo sumanytą veiklą.
Pasirenka mėgstamą žaislą, meno kūrinį, stengiasi atlikti patinkančią pasirinktą veiklą.
Atidžiai stebi, bando, aiškinasi,
klausinėja, kaip kažkas veikia, vyksta.
Džiaugiasi tuo, ką atliko ir ko išmoko veikdamas.

	► Daiktus rūšiuoja pagal formą, spalvą, dydį, naudodami rūšiavimo žaislus ir sensorines priemones
► Žaisdami ir eksperimentuodami vidaus ir lauko aplinkose, įvairiose situacijose kalbinami mokytojo, vaikai įgyja vis daugiau patirties pasirinktu būdu duoti nurodymus dėl objekto judėjimo krypties
ir buvimo vietos arba sekti kitų
atitinkamus nurodymus.

	
	Ketvirti-šešti vaikų gyvenimo metai:
Įsitraukia į naują, iššūkio reikalaujančią veiklą, drąsiai kalba apie tai, ką jau moka, ką norėtų sužinoti, ko išmokti. Numato veiksmų ir priemonių planą tikslui pasiekti. Stebi savo veiklos procesą, jį koreguoja, išbandydamas įvairius veikimo būdus ir kylančias idėjas, kol pasiekia tikslą. Noriai dalinasi patirtimi apie veiklos procesą ir rezultatą, pasako, ko ir kaip mokėsi, kas pavyko (nepavyko), ką dar norėtų išbandyti, ko išmokti.
	► Matydami, kaip suaugusieji ir kiti vaikai naudoja įvairius įrankius, ir
stebėdami, kaip tie įrankiai veikia, patys
juos išbando. Daiktus kūrybiškai
panaudoja žaidimuose, ugdosi nuostatą
tausoti daiktus
► Džiaugiasi atradę naujus dydžių
palyginimo būdus
► Per įvairias praktines veiklas
susipažįsta su nurodymo, komandos sąvoka.



Ugdymosi kontekstai ir pedagogo vaidmuo, strategijos, metodai, būdai

	Plėtojant visas ugdymo sritis pedagogo vaidmuo yra ypač svarbus. Pedagogas sukuria lanksčią, visiems palankią ir prieinamą ugdymo(si) aplinką, leidžia rinktis alternatyvius tyrinėjimo, pažinimo ir dalyvavimo būdus, kur vaikai veikia pagal savo galias ir mokosi vieni iš kitų. Visose srityse naudojamas žaismės kontekstas, palaikoma kasdienių veiklų žaismingumas, kuriant džiaugsmo, nuostabos potyrius eksperimentuojant, tyrinėjant, išbandant. Tai atliepia vaiko žaismingą savęs ir pasaulio pajautimą, skatina žaisti judesiais, pojūčiais, emocijomis, kalba, vaizduote. Nuolat palaikomi vaikų būdai suprasti, tyrinėti, improvizuoti. Pedagogas stebi žaismę vaikų veiklose, ją atliepia, pratęsia, kokybiškai papildo ir įtraukia kitus vaikus.
[bookmark: _bookmark10][bookmark: _bookmark11][bookmark: _bookmark13]	Plėtojant šias sritis naudojamės „Žaismė ir atradimai“ rekomendacijomis ikimokyklinio ugdymo pedagogui.

V SKYRIUS
[bookmark: _GoBack] VAIKŲ UGDYMO(SI) PAŽANGA, UGDYMOSI TĘSTINUMAS

	Vaiko ugdymosi pažangos stebėsena – tai nuolatinis duomenų apie vaiko pasiekimus skirtingose veiklos srityse rinkimas ir kaupimas. Ši informacija analizuojama siekiant įvertinti vaiko stipriąsias puses ir numatyti jo tolesnes ugdymosi galimybes. Tokia analizė yra svarbi šiuolaikinio kokybiško ugdymo dalis, leidžianti geriau suprasti kiekvieno vaiko mokymosi procesą ir parinkti jam tinkamiausius ugdymo tikslus, metodus bei priemones. Tai ypač svarbu tiek įprastos raidos vaikams, tiek vaikams, turintiems specialiųjų ugdymosi poreikių ar išskirtinių gabumų.
	Vaikų pažangos ir pasiekimų stebėsena atliekama siekiant:
· Geriau pažinti kiekvieną vaiką, įvertinti jo pasiekimus skirtingose ugdymo(si) srityse, stebėti mokymosi procesą ir suprasti, ką jis jau išmoko bei kaip tai daro.
· Padėti vaikui sėkmingai augti ir tobulėti, atsižvelgiant į jo individualius poreikius, bei nustatyti, ar reikalinga papildoma švietimo pagalba, kurios šeima negali suteikti savarankiškai.
· Užtikrinti, kad tėvai (globėjai), specialistai ir ugdymo įstaigos administracija gautų išsamią informaciją apie vaiko pažangą ir pasiekimus.
· Efektyviai planuoti ugdymo procesą, remiantis surinkta informacija apie vaiko gebėjimus ir ugdymosi raidą.
· Įvertinti, ar taikomi ugdymo metodai ir organizavimo būdai yra veiksmingi, bei priimti sprendimus dėl jų tobulinimo.	 
	Ugdymo(si) pažangos analizės metodai
	Įstaigoje naudojami įvairūs būdai, metodai, padedantys pedagogams stebėti vaiko pažangą bei fiksuoti individualius pasiekimus.
· Dažniausiai atliekamas vaikų stebėjimas (užrašant, fotografuojant) bei pokalbiai su vaiku natūralioje aplinkoje.
· Vaiko darbelių kaupimas bei veiklos, kūrybos darbų analizė.
· Pokalbiai su vaiku, vaiko tėvais, specialistais, jų pastebėjimai, atsiliepimai.
	Ugdymo(si) pažangos analizės dažnumas
	Ugdymo procese vaiko pasiekimus ir daromą pažangą pedagogai ir logopedė vertina nuolat: stebint kiekvieno vaiko turimą patirtį, poreikius, galimybes. Pasiektų rezultatų ir pažangos analizė atliekama du kartus per mokslo metus. 
	Vaikui pradėjus lankyti įstaigą pedagogas stebi, kaip jis adaptuojasi naujoje aplinkoje (adaptacija - svarbus ir kiekvienam vaikui individualus laikotarpis) ir atlieka diagnostinį vertinimą – tai vaikui pažinti ir pirmiesiems jo ugdymosi žingsniams ikimokyklinio ugdymo grupėje numatyti skirtas vaiko supratimo, gebėjimų vertinimas.  
	Kai vaikas puikiai jaučiasi, atliekamas formuojamasis vertinimas – kasdienių vaiko ugdymosi situacijų stebėjimas, apmąstant, kaip vaikas įsitraukia į veiklą, kaip elgiasi, kas kiekvienam vaikui sekasi, kur reikia pagalbos, kaip vertėtų pakreipti veiklą, kad ji geriau atitiktų kiekvieno vaiko ugdymosi poreikius, ką siūlo vaikai ir t. t. Jei vaikas įstaigą lanko ne pirmi metai, tai daroma rudenį.
	Pavasarį atliekamas apibendrinamasis vertinimas – tai vaiko ugdymosi (pvz., per vienus metus) rezultatų įvertinimas. Nustatoma, ko vaikas pasiekė pagal ugdymosi sritis, ar vaiko ugdymosi pasiekimai atitinka Ikimokyklinio ugdymo programoje numatytus rezultatus, kokia vaiko pažanga, kokios yra jo stiprybės ir tobulintinos sritys.
	Apie pastebėtus vaiko ką tik įgytus pasiekimus tėvai (globėjai) informuojami nuolat, atvedus ar pasiimant vaiką, elektroninėmis informacinėmis priemonėmis. 
	Pasiekimų fiksavimas ir pateikimas
	Pasiekimų fiksavimui naudojamos internetinėje sistemoje „Mūsų Darželis“ pateikiamos grafinės lentelės, apimančios Ikimokyklinio amžiaus vaikų ugdymosi pasiekimų aprašo 18 pasiekimų sričių. Rezultatai aptariami individualiuose pokalbiuose (dėl pokalbio būdų susitariama) su tėvais (globėjais), logopede, vaiko gerovės komisijoje. Aptariama ne tik vaiko įgyta patirtis, jo žinios, bet ir jo gebėjimai bei išsiugdytos vertybinės nuostatos, įgytos vaiko galios. Numatomi tolimesnio ugdymo tikslai, individualios veiklos planavimas. Svarbiu pažangos aptarimo proceso dalyviu yra pats vaikas: jis analizuoja savo darbus, pastebi pasiekimus ir trūkumus, numato ko jam reikėtų siekti ateityje. 
	Sukaupta informacija naudojama tikslingam veiklos planavimui, bendradarbiavimui su tėvais (globėjais), sklandžiam perėjimui ugdytis pagal priešmokyklinio ugdymo programą. 

4 pav. Vaikų ugdymo(si) dermė ir tęstinumas
Ikimokyklinio ugdymo(si) laikotarpiu plėtojamos pasiekimų sritys ir priešmokyklinio ugdymo(si) kompetencijos yra suderintos (žr. 4 pav.). Užtikrinamas nuoseklus pasiekimų sričių ir turinio augimas, siekiant, kad vaikas būtų pasiruošęs sėkmingai mokytis mokykloje. 

_____________________________________________

